text:
Iti panagpangato ti presio ti lana, sumagmamano a sektor ken pakairamanan dagiti senador ti nangidagadag iti pannakaikkat iti value-added tax iti lana tapno saan a mapadagsenan dagiti marigrigat nga umili. Ta saan a malibak a kangrunaan a mapuntaan iti isusuyop ti presio ti lana dagiti marigrigat agsipud iti saan a malapdan a panagngina dagiti magatgatang.
Ngem marikna ti isusupiat ti Malakaniang, nangnangruna iti Department of Finance iti value-added tax iti lana agsipud ta agpukaw la ketdi ti gobierno iti mapattapatta a P54 billion manipud iti mapastrek iti nasao a buis.
Madakamat ditoy nga iti pannakayimplementar ti VAT, nakapataud ti gobierno iti kanayonan a pundo a nagbalin a sur-ay tapno mapabassit ti depisit ti gobierno.
Kas reaksionna, insingasing ketdi ti Malakaniang ti panangipaayna iti mapastrek iti VAT iti lana iti serbisio publiko kadagiti marigrigat nga umili iti pagilian.
Kinuna ti Department of Finance a nasaysayaat nga amang a maited laengen ti mapastrek iti VAT iti lana iti serbisio kadagiti marigrigat ngem iti pannakaakkalna a pagpukawan ti gobierno iti pamataudan iti pondona.
Mairaman ditoy ti pannakaited kadakuada iti serbisio babaen ti PhilHealth program, panangited iti subsidy iti bagas ken diskuento iti gasolina ken diesel kadagiti agpaspasada a lugan.
Umanamongkami iti daytoy a singasing ti Malakaniang agsipud ta kasapulan nga agkuti ti gobierno tapno maalay-ayan ti aniaman a dakes nga ibunga iti di magawidan a panagpangato ti presio ti lana iti sangalubongan.
Ngem kasano kasigurado a maiturong ti pondo para iti pannakatulong dagiti marigrigat a pamilia, a saan ket a sumrek iti bulsa dagiti aggamulo?
Ti rigatna ngamin ta saan a mapunas dagiti alegasion iti kurapsion ken panagkunniber nga adda pakainaigan dagiti opisial iti agdama nga administrasion. Saantayon a dakamaten dagiti anomalia a nakaisawsawang dagiti sumagmamano nga opisial ti turay nga agingga ita ket awan pay ti naglawaganda.
Napintas ti singasing ti Malakaniang. Rebbengna laeng nga agtignay ti gobierno tapno maalay-ayan dagiti marigrigat nga umili iti manamnama a panagpangato ti presio dagiti magatgatang maigapu iti isusuyop ti presio ti lana iti sangalubongan.
Rumbeng laeng a mangiwayat ti gobierno kadagiti pannalaknib tapno masigurado a maited ti pondo manipud iti VAT ti lana iti serbisio publiko kadagiti marigrigat nga umili. Iti daytoy a panawen ti rigat, kasapulan nga iburay metten ti gobierno kadagiti marigrigat a kakailiantayo dagiti pagimbagan manipud iti VAT ti lana nga ibanbandona a nakaigapuan iti dakkel a simmayaatan ti ekonomia ti pagilian.#


c: text/html

text:
Monday, July 17, 2017
ACTING FIRE MARSHAL TI ILI A CABUGAO, NAGAKEM ITI SAADNA
Cabugao, Ilocos Sur – Kalpasan ti Flag Raising Ceremony iti Hulio 17, 2017, inyam-ammo ni Inspector Ronald N. Castillo ti bagina iti Pamilia-LGU; Konsehales ti Ili ken iti imatang ni Mayor Josh Edward S. Cobangbang a nadutokan ni Inspector Castillo nga agakem nga Acting Fire Marshal iti Cabugao Fire Station.
Impakaammona iti panangawatna iti pagrebbenganna a mangitultuloy kadagiti aktibidades ken programa ti BFP-Cabugao kabayatan nga adda iti seminar ni Fire Marshal Elmer C. Acapuyan.
Impeksana pay ti naan-anay a panangipatungpalna kadagiti pagrebbenganna iti sanguanan dagiti Opisiales ti Ili ken iti Pamilia-LGU. # (Web In-Action)
Impakaammona iti panangawatna iti pagrebbenganna a mangitultuloy kadagiti aktibidades ken programa ti BFP-Cabugao kabayatan nga adda iti seminar ni Fire Marshal Elmer C. Acapuyan.
Impeksana pay ti naan-anay a panangipatungpalna kadagiti pagrebbenganna iti sanguanan dagiti Opisiales ti Ili ken iti Pamilia-LGU. # (Web In-Action)
Posted by Bayan ng Cabugao, Ilocos Sur at 11:33 AM
Subscribe to: Post Comments (Atom)

robotstxt: allowed

filter: keep


text:
SUGPON, Ilocos Sur – Tallo nga armado a lalaki ti nanghold-ap iti maysa a truck bayat ti panagdaliasatna iti asideg ti karayan iti Barangay Poblacion ditoy nga ili idi sardam ti Enero 26 ket kinasakasda ti kuarta a pagbayad kadagiti agmulmula iti ube ditoy.
Nagreport iti polis babaen ti selpon ti maysa a managan Brenda Baguso y Segundo a hinold-ap ti tallo a lalaki a nagaruat iti bonite ti maysa nga ISUZU Forward truck bayat ti panagdaliasatna iti trail road iti Amburayan River a sakup ti Barangay Poblacion ditoy nga ili.
Segun iti inisial a panagimbestiga dagiti nagresponde a polis, agturong ti nasao a lugan iti Barangay Caoayan ti nadakamat nga ili iti agarup alas 6:30 iti sardam ti Enero 26 idi kellaat a nagparang iti sanguanan ti truck dagiti tallo a suspek a nagaruat iti bonite sada imbilin iti drayber a nainaganan iti Levisteng Sakiwad y Maday-a, 40, naasawaan, residente iti Barangay Ris-ing, Bangar, La Union nga isardengna ti lugan.
Dinagdagus ti maysa kadagiti suspek ti immuli iti truck sana pinaltogan ti drayber a nakasugatan daytoy iti makannigid a paset ti tengngedna.
Nagpuesto met dagiti dua a suspek iti makannawan a paset ken iti likud ti truck sada impakdaar ti hold-ap iti Tagalog.
Iti butengna, sigida nga inyawat ni Graal Dapalog y Tudlem, 40, naasawaan, residente iti Barangay Poblacion ti nadakamat met laeng nga ili, ti kuartana nga agdagup iti P138,400 iti maysa kadagiti hold-aper.
Naglibas dagiti suspek idinto nga imballaagda kadagiti pasahero ti truck nga awan ti sumurot.
Intaray dagiti nagresponde a polis ni Sakiwad iti Tagudin General Hospital sa naiyalis iti Ilocos Regional Hospital, San Fernando City.
Naammuan ken ni Dapalog a bayad iti ube nga indeliber sakbayna dagiti miembro ti Ube Growers Association manipud dagiti nadumaduma a barangay ti Sugpon iti Baguio City ti nahold-ap a kuarta.
Di pay nabigbig dagiti nangisayangkat iti hold-ap ken no kasano a naammuanda nga adda dakkel a kantidad nga imet ni Dapalog.#


text:
SANTA, Ilocos Sur – Dua a pagadalan ti naireport a natakawan ditoy nga ili a mapapati a nagsaruno a naisayangkat idi rabii ti Septiembre 5.
Natakaw iti Santa Central School ti agarup 300 metro ti kaatiddogna a kobre a barut ti koriente idinto nga aganay met a 200 metro ti electrical wire ti kinasakas dagiti mannibrong iti Mabilbila Integrated School.
Mapapati a simrek dagiti mannanakaw iti SCS babaen ti panangputedda iti interlinks ti alad ket pinutedda dagiti copper wire manipud iti main building a kumamang iti PTA building ken dadduma pay a building.
Iti met SIS, simrek dagiti mannanakaw iti main gate ket idi addadan iti uneg, pinutedda ti waya a nakakonekta manipud iti akin-amianan a building a kumamang iti akindaya a building ti pagadalan.
Kanaig daytoy, pinasiar dagiti polis dagiti junk shops iti ili ken kadarappatna nga il-ili ket nagsaludsodda no adda naglako iti barut ti koriente.
Kasta met a binagbagaan dagiti polis dagiti dadaulo iti dua a pagadalan nga estriktiranda dagiti sumsumrek nga ambulant vendors iti pagadalan amangan no agsipsiput laeng dagitoy iti takawenda.#


text:
Monday, June 4, 2012
No awan anus, awan pirak, Atanud!
Dua a seminar ti maangay
Seminar iti lengguahe ken panagsurat, maangay iti La Union ken Cagayan Dua a seminar iti lengguahe ken panagsurat ti nayeskediul a maangay iti daytoy a Hunio 15 ken iti Hunio 16-17 iti La Union ken iti Cagayan, kas panagsaganadda.
Isayangkat ti Sir Pelagio Alcantara Development (SPADE) Foundation ken ti Gobierno Probinsial ti La Union iti maikadua a gundaway ti Seminar iti Panagsurat iti Iloko (Iluko/Ilokano) inton Hunio 15, 2012 iti Diego Silang Hall ti Kapitolio ti probinsia, kas impakaammo ti SPADE.
Naawis nga aglektiur da Bannawag Editor Cles B. Rambaud ken mannurat iti Bannawag Mario Neyo Valdez maipapan iti ortograpia ken panagsurat iti salaysay, kas panagsaganadda.
Aggapu dagiti makiseminar iti Kapitolio ken kadagiti 19 nga ili ken ti kakaisuna a siudad (San Fernando) ti La Union, agraman iti DepEd. Idauluanto ida ni Adamor Dagang, Dept. Head ti Provincial Information and Tourism Office (PITO) ti La Union.
Mainaig iti daytoy, kinuna ti SPADE a masegseggaanen ti pannakaipaulog ti “Iloko Code of La Union” iti daytoy a bulan, a mangitandudo iti tawidtayo a pagsasao.
Maysa met a seminar-workshop iti panagsurat iti sarita a nabuniagan iti “Panagkayas Kadagiti Balikas” ti pagtinnulongan nga angayen ti GUMIL Cagayan ken ti Alex Vicente Yadao Literary Foundation inton Hunio 16-17 iti Lakay Fabian Hall of Literature, Centro 2, Sanchez Mira, Cagayan iti panangsangaili ti pamilia da Freddie ken Olive Masuli.
Panggep ti nasao a seminar-workshop a patademen pay ti kabaelan dagiti mannurat a Cagayano iti panagsurat iti sarita iti Iluko tapno pumigsa met ti maitulongda iti pannakapatibker pay ti nakayanakan a lengguahe. Atendaran daytoy dagiti Ilokano a mannurat iti Cagayan ket agserbi a lecturer-panelist da Roy Vadil Aragon, dati a Bannawag Editor Dionisio S. Bulong ken dati a Bannawag Managing Editor Juan S.P. Hidalgo, Jr.
Libre ti rehistrasion ngem maipalagip ketdi kadagiti agatendar ti panangitugotda iti maysa a bukodda a sarita para iti workshop. (Naipablaak iti Bannawag, Hunio 11, 2012 a bilang.)
Isayangkat ti Sir Pelagio Alcantara Development (SPADE) Foundation ken ti Gobierno Probinsial ti La Union iti maikadua a gundaway ti Seminar iti Panagsurat iti Iloko (Iluko/Ilokano) inton Hunio 15, 2012 iti Diego Silang Hall ti Kapitolio ti probinsia, kas impakaammo ti SPADE.
Naawis nga aglektiur da Bannawag Editor Cles B. Rambaud ken mannurat iti Bannawag Mario Neyo Valdez maipapan iti ortograpia ken panagsurat iti salaysay, kas panagsaganadda.
Aggapu dagiti makiseminar iti Kapitolio ken kadagiti 19 nga ili ken ti kakaisuna a siudad (San Fernando) ti La Union, agraman iti DepEd. Idauluanto ida ni Adamor Dagang, Dept. Head ti Provincial Information and Tourism Office (PITO) ti La Union.
Mainaig iti daytoy, kinuna ti SPADE a masegseggaanen ti pannakaipaulog ti “Iloko Code of La Union” iti daytoy a bulan, a mangitandudo iti tawidtayo a pagsasao.
Maysa met a seminar-workshop iti panagsurat iti sarita a nabuniagan iti “Panagkayas Kadagiti Balikas” ti pagtinnulongan nga angayen ti GUMIL Cagayan ken ti Alex Vicente Yadao Literary Foundation inton Hunio 16-17 iti Lakay Fabian Hall of Literature, Centro 2, Sanchez Mira, Cagayan iti panangsangaili ti pamilia da Freddie ken Olive Masuli.
Panggep ti nasao a seminar-workshop a patademen pay ti kabaelan dagiti mannurat a Cagayano iti panagsurat iti sarita iti Iluko tapno pumigsa met ti maitulongda iti pannakapatibker pay ti nakayanakan a lengguahe. Atendaran daytoy dagiti Ilokano a mannurat iti Cagayan ket agserbi a lecturer-panelist da Roy Vadil Aragon, dati a Bannawag Editor Dionisio S. Bulong ken dati a Bannawag Managing Editor Juan S.P. Hidalgo, Jr.
Libre ti rehistrasion ngem maipalagip ketdi kadagiti agatendar ti panangitugotda iti maysa a bukodda a sarita para iti workshop. (Naipablaak iti Bannawag, Hunio 11, 2012 a bilang.)
Subscribe to: Posts (Atom)


text:
Friday, July 29, 2016
47 A NAGADAL TI CARPENTRY, NAGTURPOSDA
Cabugao, Ilocos Sur – Nagturpos ti 47 nga 4Ps Beneficiries iti Training on Carpentry a naggapu manipud kadagiti 33 a barangay iti ili iti Municipal Hall Ground, Cabugao, Ilocos Sur kabayatan ti 15 nga aldaw (Hulio 12-28, 2016) a nagbuligan nga impatungpal ti Sustainable Livelihood Program ti DSWD ken ti kapartnerna, LGU-Cabugao.
Iti aldaw a panagturposda, naaramid ti pannakaited ti Certificate of Attendance ken dagiti Tool Kits kadagiti Trainees iti Cabugao Cultural and Sports Complex ita nga aldaw, Hulio 29, 2016 nga inatendaran dagiti 47 Trainees, kameng ti Pamiliada, Opisiales ti Gobierno Lokal nga idauluan da Mayor Josh Edward S. Cobangbang ken ni Vice Mayor DJ Savellano agraman dagiti Staff ti MSWDO ken ti Municipal Link - 4 Ps Cabugao.
Iti Mensahena, dinayaw ni Mayor Josh Edward S. Cobangbang iti regta dagiti Trainees a nangragpat ti adal a mabalinda nga isapul ti pagbiagda. Innayon ni Mayor Josh Edward nga awan ti rason a dida maipaayan iti pannarabay dagiti aggagar a pumintas ti biagna babaen iti panagsanayda.
Innayon ti Alkalde Munisipal a dagiti ramit nga usarenda ket magatang ngem ti inadalda a naragpatda ket awan ti pangisukatanda ta manayon daytoy a katulonganda a mangnayon iti masapulanda.
Insupusop pay ni Mayor Josh Edward a matulongan pay ti Munisipio ida a mangisapul iti naadalda ta makatulong pay iti ekonomia ti ili gapu ta no ngumato ti matgedanda ket kabaelanda ti gumatang iti kayatda a pagimbagan ket pumintas met ti taray ti negosio ken taripa a maited iti Gobierno Lokal.
Nagsarita met ni Vice Mayor DJ Savellano ket kinablaawanna dagiti naggraduar. Innayonna a no napulido ti gapuananda ket agdinamag iti kabaelanda ket alaenda ti serbisioda nga umaduan pay ti masapulanda.
Indauluan ni Mayor Josh Edward dagiti Opisiales ken pannakabagi ti DSWD, MOO-4Ps ken MSWDO a nangimatang iti pannakaited dagiti Sertipiko ti Panagturpos.
Nagsarita met da Mr. Dennis P. Aguimbag, SLP Officer-DSWD ken ni SBM Dr. Jemaima S. Tan-Yee, pannakabagi ti Committee on Social Services ket kangrunaan nga anag ti mensaheda ti pannakaipakat ti inadalda tapno manayonan pay ti maited kadakuada a pagsayaatan.
Nakikaysa iti graduation activities da Vice Mayor DJ Savellano; SBM Danny Q. Gazmen; SBM Dr. Jemaima S. Tan-Yee; SBM Jayhan Alcid -Tan ken ni ABC President Thaddeus “Teddy” U. Soller. # (Web In-Action)
Posted by Bayan ng Cabugao, Ilocos Sur at 11:35 AM 0 comments
MUNICIPAL NUTRITION FORUM, NAANGAY
Cabugao, Ilocos Sur – Naangay ti Celebration ti Municipal Nutrition Month 2016 babaen iti Tema: “First 1000 Days ni baby pahalagahan para sa malusog na kinabukasan.” iti St. Mark the Evangelist Social Hall, Cabugao, Ilocos Sur a nagatendaran dagiti Barangay Nutrition Scholar iti 33 a barangay ti ili; pannakabagi ti PNP-Cabugao; RHU-Cabugao; DA-LGU; MLGOO ken MSWDO idi Hulio 28, 2016.
Nangted ti mensahena ni Mayor Josh Edward S. Cobangbang kadagiti nagatendar ken dagiti umili iti pannakipagselebrar ti ili a Cabugao iti agtultuloy a pannakaitandudo ti Nutrision.
Innayon ni Mayor Josh Edward a maipamaysa koma ti nutrision dagiti agtan-ay nga ubbing tapno mapasayaat ti pisikal ken mental a kasasaadda kabayatan iti panagdakkelda tapno agbalinda a mapangnamnamaan nga umili iti masakbayan.
Nagsarita da MSWD Officer Mrs. Lydia S. Gazmen; MLG Officer Connie Quinola; OIC MHO Dr. Bernardino P. De Gracia III ken ni SBM Dr. Jemaima S. Tan-Yee, pannakabagi ti Committee on Social Services. Anag ti Mensaheda iti pannakaitultuloy ti naregta nga implementasion dagiti programa iti Nutrision iti Munisipalidad tapno maikkat a mamimpinsan ti problema ti Malnutrision.
Nagatendar met da Vice Mayor DJ Savellano; SBM Josefina S. Vallejo; MLG Officer Connie Quinola; PO2 Nazette Aberin Ibe; Acting Municipal Agriculturist Robert Savella; OIC Municipal Health Officer, Dr. Bernardino P. De Gracia III; MSWD Officer Mrs. Lydia S. Gazmen; MNAO Ms. Jeanette Garcia ken ni Ms. Melanie Saquiton. # (Web In-Action)
Nangted ti mensahena ni Mayor Josh Edward S. Cobangbang kadagiti nagatendar ken dagiti umili iti pannakipagselebrar ti ili a Cabugao iti agtultuloy a pannakaitandudo ti Nutrision.
Innayon ni Mayor Josh Edward a maipamaysa koma ti nutrision dagiti agtan-ay nga ubbing tapno mapasayaat ti pisikal ken mental a kasasaadda kabayatan iti panagdakkelda tapno agbalinda a mapangnamnamaan nga umili iti masakbayan.
Nagsarita da MSWD Officer Mrs. Lydia S. Gazmen; MLG Officer Connie Quinola; OIC MHO Dr. Bernardino P. De Gracia III ken ni SBM Dr. Jemaima S. Tan-Yee, pannakabagi ti Committee on Social Services. Anag ti Mensaheda iti pannakaitultuloy ti naregta nga implementasion dagiti programa iti Nutrision iti Munisipalidad tapno maikkat a mamimpinsan ti problema ti Malnutrision.
Nagatendar met da Vice Mayor DJ Savellano; SBM Josefina S. Vallejo; MLG Officer Connie Quinola; PO2 Nazette Aberin Ibe; Acting Municipal Agriculturist Robert Savella; OIC Municipal Health Officer, Dr. Bernardino P. De Gracia III; MSWD Officer Mrs. Lydia S. Gazmen; MNAO Ms. Jeanette Garcia ken ni Ms. Melanie Saquiton. # (Web In-Action)
Posted by Bayan ng Cabugao, Ilocos Sur at 8:30 AM 0 comments
Thursday, July 28, 2016
NAI-TURNOVER TI BARO A WASTE COMPACTOR TRUCK TI LGU-CABUGAO
Cabugao, Ilocos Sur – Naaramid ti pannakai-turnover ti kabarbaro a Waste Compactor Truck iti Green Innovations and Consultancy Services, Inc. (GICSI), kapartner ti Local Government Unit (LGU)-Cabugao babaen iti Integrated Solid Waste Program Under Public-Private Partnership Scheme iti sango ti Municipal Hall Building ita a Hulio 28, 2016.
Iti nasao a turnover, inimatangan ti Pamilia-LGU ken dagiti Opisiales Lokal ti ili a Cabugao nga idauluan ni Mayor Josh Edward S. Cobangbang.
Nakipaset met dagiti Staff ti Green Innovations and Consultancy Services, Inc. iti nadakamat a turnover. # (Web In-Action)
Posted by Bayan ng Cabugao, Ilocos Sur at 4:31 PM 0 comments
ALIKAMEN TI BARANGAY, NAI-TURNOVER ITI BARANGAY NAGSINCAOAN
Cabugao, Ilocos Sur – Naangay ti Turn-over dagiti Equipments (Rolyo ti Hose, Knapsack Sprayer ken Jetmatic Pump) kadagiti Opisiales ken bumarangay ti Barangay Nagsincaoan, Cabugao, Ilocos Sur nga idauluan ni Punong Barangay Modesto Bringas idi Hulio 27, 2016 iti nasao a barangay.
Inyallawat ni Mayor Josh Edward S. Cobangbang dagiti ramit kadagiti Opisiales/lumugar iti nadakamat a barangay ken binayabay dagiti Konsehales ti ili a nagatendar nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Atty. Randy B. Kinaud
Imbatad dagiti lumugar a napateg daytoy a nagun-odda manipud iti LGU-Cabugao nga idauluan ni Mayor Josh Edward S. Cobangbang a mangpanam-ay ken mangtulong kadagiti lumugar ti Barangay Nagsincaoan.
Innayonda pay a mantenerenda a nasayaat dagitoy a naited kadakuada a ramit tapno agtultuloy a mapagtalinaed iti usarda kadakuada. # (Web In-Action)
Inyallawat ni Mayor Josh Edward S. Cobangbang dagiti ramit kadagiti Opisiales/lumugar iti nadakamat a barangay ken binayabay dagiti Konsehales ti ili a nagatendar nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Atty. Randy B. Kinaud
Imbatad dagiti lumugar a napateg daytoy a nagun-odda manipud iti LGU-Cabugao nga idauluan ni Mayor Josh Edward S. Cobangbang a mangpanam-ay ken mangtulong kadagiti lumugar ti Barangay Nagsincaoan.
Innayonda pay a mantenerenda a nasayaat dagitoy a naited kadakuada a ramit tapno agtultuloy a mapagtalinaed iti usarda kadakuada. # (Web In-Action)
Posted by Bayan ng Cabugao, Ilocos Sur at 4:09 PM 0 comments
CASH FOR WORK DAGITI BARANGAY TI CABUGAO, NAITED
Cabugao, Ilocos Sur – Inawat ti 495 nga umili (4Ps Recipients) iti bayad ti panagtrabahoda (10 nga aldaw ti nabatayan ti tunggal maysa) iti Cash for Work Program ti Department of Social Welfare and Development (DSWD) a tinarabay ti LGU-Cabugao kadagiti 33 a barangay ti ili idi Hulio 27, 2016 iti Cabugao Cultural and Sports Complex, Brgy. Rizal, Cabugao, Ilocos Sur.
Nasangaili ti pannakabagi ti DSWD Regional Office 1 a tinulongan dagiti Staff ti MSWDO nga idauluan ni MSWD Officer Lydia S. Gazmen iti pannakaproseso dagiti papeles dagiti nag-claim nga umili sakbay nga inawatda ti mabatayanda a bayad a nakakuentaan ti aldaw a panagobrada iti barangay-da.
Sakbay a nairugi ti Pay-out ket kimmablaaw ken nagyaman ni Mrs. Gazmen. Inlawlawagna ti pakabuklan ti programa ti Cash for Work ti DSWD ket pagyamananna iti agtultuloy a suporta ti LGU-Cabugao nga idauluan ni Mayor Josh Edward S. Cobangbang kasta metten kadagiti Opisiales ti DSWD ta simmangpet manen daytoy nga inur-uray dagiti agobra iti Cash for Work Program.
Naipagteng ti Mensahe ni Mayor Josh Edward S. Cobangbang. Kimmablaaw ken nagyaman iti daytoy a pagsayaatan nga impagteng manen ti nasional a gobierno a mangpalag-an ti kasasaad ken rikna dagiti umili. Dinayaw ti Alkalde Munisipal dagiti kailianna ta ammoda nga itrabaho dagiti naipakumit kadakuada a pagrebbengan iti pannakasagrapda kadaytoy a pagimbagan.
Dinakamat ni Mayor Josh Edward ti pateg ti pakabuklan iti P940,500 a gatad a masagrap ita nga aldaw dagiti kailianna nga immawat iti Cash for Work Program.
Iti pannakiuman ti Web In-Action kadagiti umawat ti bayad ti panagtrabahoda (P190 ti tangdan iti kada aldaw) ket impeksada ti nalaus a panagyamanda iti Gobierno Munisipal nga idauluan ni Mayor Josh Edward kasta metten iti DSWD ta no kaskasano ket makatulong kadakuada daytoy nga inawatda ken nangruna a para gastos iti pamiliada. # (Web In-Action)
Posted by Bayan ng Cabugao, Ilocos Sur at 3:35 PM 0 comments
PAY-OUT TI 4 Ps BENEFICIARIES, NAGSARUNO A NAANGAY ITI HULIO 2016
Cabugao, Ilocos Sur – Naangay ti Pay-out (Over the Counter) ket naserbisyuan iti umabot ti 93 a Beneficiaries ti Pantawid Pamilyang Pilipino Program (4 Ps) a naggapu kadagiti 33 a barangay ti Munisipalidad ti Cabugao idi Hulio 12, 2016 iti Municipal Hall Building iti dayta a petsa. Dua a bulan (Abril-Mayo) 2016 ti naalada a mabatayan iti awatenda a gatad.
Nagatendar iti nasao a Payout Activity ti Payout Team a binayabay ni Mrs. Lydia S. Gazmen kasta metten dagiti Staff ti 4 Ps Municipal Link-Cabugao a nagiyawat iti kantidad kadagiti Recipients.
Timmarabay met dagiti Staff ti MSWDO-Cabugao nga idauluan ni MSWD Officer Mrs. Lydia S. Gazmen a kaduana da Mrs. Wilma S. Cruz; Ms. Jessie Ann O. Tabut; Ms. Juliet Madriaga; Miss Aida S. Cueto ken ni Ms. Rosemarie Pespes.
Kabayatanna, naangay ti Pay-out iti umabot ti 1,553 a bilang ti 4 Ps Beneficiaries a naggapu iti 33 a barangay ti ili a Cabugao babaen iti Cash Card ken ti ATM Booth Machine ket innalada ti Cash Grant-da idiay San Juan ken Sinait, Ilocos Sur idi Hulio 18-22, 2016.
Ti Programa ti 4 P’s ket nangrugi iti ili ti Cabugao, Ilocos Sur idi Tawen 2010 ket maitultuloy agingga iti agdama babaen iti liderato ni Mayor Josh Edward S. Cobangbang. Daytoy ket naipangruna a programa ti National Government babaen iti panangipatungpal ti Ahensia ti DSWD ken kapartnerna ti LGU-Cabugao a makasakup kadagiti benepisiario. # (Web In-Action)
Nagatendar iti nasao a Payout Activity ti Payout Team a binayabay ni Mrs. Lydia S. Gazmen kasta metten dagiti Staff ti 4 Ps Municipal Link-Cabugao a nagiyawat iti kantidad kadagiti Recipients.
Timmarabay met dagiti Staff ti MSWDO-Cabugao nga idauluan ni MSWD Officer Mrs. Lydia S. Gazmen a kaduana da Mrs. Wilma S. Cruz; Ms. Jessie Ann O. Tabut; Ms. Juliet Madriaga; Miss Aida S. Cueto ken ni Ms. Rosemarie Pespes.
Kabayatanna, naangay ti Pay-out iti umabot ti 1,553 a bilang ti 4 Ps Beneficiaries a naggapu iti 33 a barangay ti ili a Cabugao babaen iti Cash Card ken ti ATM Booth Machine ket innalada ti Cash Grant-da idiay San Juan ken Sinait, Ilocos Sur idi Hulio 18-22, 2016.
Ti Programa ti 4 P’s ket nangrugi iti ili ti Cabugao, Ilocos Sur idi Tawen 2010 ket maitultuloy agingga iti agdama babaen iti liderato ni Mayor Josh Edward S. Cobangbang. Daytoy ket naipangruna a programa ti National Government babaen iti panangipatungpal ti Ahensia ti DSWD ken kapartnerna ti LGU-Cabugao a makasakup kadagiti benepisiario. # (Web In-Action)
Posted by Bayan ng Cabugao, Ilocos Sur at 11:35 AM 0 comments
BLESSING KEN CUTTING OF RIBBON TI 3 A BRGY. HEALTH STATION, NAANGAY
Cabugao, Ilocos Sur – Naangay ti pannakabendision ken cutting of ribbon dagiti tallo a naipasdek a Barangay Health Station a masarakan iti Brgy. Turod Patac, Brgy. Reppa-ac ken ti Barangay Sabang, Cabugao, Ilocos Sur ita a Hulio 27, 2016.
Immuna a naaramid ti seremonia idiay Barangay Turod Patac a daytoy ti pannakagetteng ti laso iti kabarbaro a pasdek ti Barangay Health Station babaen kada Mayor Josh Edward S. Cobangbang ken ni Dr. Artemio S. Gambalan, MD., DOH Regional Representative a nangibagi ken ni Regional Director Dr. Myrna C. Cabotaje, MD., MPH, CESO III nga inimatangan dagiti Opisiales ken lumugar ti Barangay Turod Patac.
Simmaruno ti panangidaulo ni Rev. Fr. Felix Costales iti panagkararag ken panangbendisionna iti amin a parte ti kabarbaro a pasdek a binayabay da Mayor Josh Edward; Dr. Gambalan; Dr. Bernardino P. Degracia III, OIC Municipal Health Officer ti Cabugao; Ms. Beverly Ramos, DOH Representative ti Cabugao; Barangay Officials; RHU-Cabugao Staff Members; RN-Heals Nurses ken bumarangay a nagatendar.
Naisaganad ti ababa a programa. Nangited ti mensahena ni Mayor Josh Edward S. Cobangbang. Kimmablaaw ken nagyaman kadagiti amin a nagatendar. Dinakamatna ti pateg daytoy a naited ti Departamento ti Salun-at (DOH) a pagimbagan kadagiti lumugar iti daytoy a deppaar ket sapay koma ta ammo dagiti lumugar a bigbigen ti pateg daytoy a proyekto a maiserbi kadakuada.
Simmaruno a nagsarita ni Dr. Artemio S. Gambalan, M.D. Kimmablaaw ken nagyaman iti amin a nakipaset iti Cutting of Ribbon Ceremony. Imbasana ti naisurat a mensahe ni Dr. Cabotaje kadagiti Opisiales ken lumugar iti tallo a barangay a nakabangonan ti Barangay Health Station.
Kalpasanna, imbasa ni Ms. Ramos ti linaon ti Certificate of Acceptance and Turnover of Barangay Health Station. Nagpinnirma da Mayor Josh Edward ken ni Dr. Artemio S. Gambalan iti imatang ti amin a nagatendar.
Iti Closing Program, pinagyamanan ni Punong Barangay Edgardo Celestino G. Sonido dagiti amin a nakipaset iti nasao a taripnong ken kasta metten dagiti nakipaggamulo iti naballigi a pannakaipatungpal ti nadakamat nga aktibidad.
Simmaruno a napanan ti grupo da Mayor Josh Edward ken ti DOH ken RHU Team iti Barangay Reppa-ac a nakaaramidan met laeng iti Blessing and Cutting of Ribbon. Maudi a naaramid ti pannakagetteng ti laso iti pannakaisibro ti kabarbarto a Barangay Health Station-da iti Barangay Sabang.
Nagatendar met dagiti kameng ti Konseho Munisipal nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Randy B. Kinaud ken kasta metten da MPDC Florante Jara; Mr. Edgar S. Balangatan, AT; Mr. Arvin Manauis, Staff, Office of the Mayor ken ni Ms. Hazel Formoso, destino a Midwife ti barangay ken bisita. # (Web In-Action)
Posted by Bayan ng Cabugao, Ilocos Sur at 8:17 AM 0 comments
Wednesday, July 27, 2016
BARO A WASTE COMPACTOR TRUCK TI LGU-CABUGAO, NABENDISIONAN
Cabugao, Ilocos Sur – Naaramid ti pannakabendision ti kabarbaro a Waste Compactor Truck ti Local Government Unit (LGU)-Cabugao iti Hulio 27, 2016 babaen iti panamendisir ni Reverend Father Felix Costales, Parish Priest, St. Mark the Evangelist, Cabugao, Ilocos Sur iti sango ti Municipal Hall Building.
Iti nasao a pammendision, inimatangan dagiti Opisiales Lokal ti ili a Cabugao nga idauluan ni Mayor Josh Edward S. Cobangbang ken binayabay dagiti kameng ti Konseho Munisipal nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Atty. Randy B. Kinaud.
Nakipaset met da MPDC Florante Jara; Mr. Edgar S. Balangatan, AT; Mr. Arvin Manauis, Staff, Office of the Mayor agraman dagiti Personnel iti nadumaduma a Departamento/Section ti LGU-Cabugao. # (Web In-Action)
Posted by Bayan ng Cabugao, Ilocos Sur at 3:41 PM 0 comments
Subscribe to: Posts (Atom)


text:
Chittagong
Ti Chittagong (Chittagonia, Bengali: চট্টগ্রাম, Chôţţogram) ket isu ti kangrunaan a sangladan ken ti maikadua a kadakkelan a siudad idiay Banglades. Daytoy ket mabirukan idiay igid ti Karayan Karnaphuli, ti Chittagong ket adda ti populasion ti agarup a 5 a riwriw a tattao.
Dagiti nagibasaran[urnosen | urnosen ti taudan]
- ^ Listaan dagiti siudad ken ili idiay Banglades, Naala idi Disiembre 29, 2009
- ^ "Kalawa, Populasion ken Gatad ti Panagadal babaen ti Paurashava –2001" (PDF). Opisina dagiti Estadistika ti Banglades. Naala idi 2009-09-18.
- ^ Dagiti mayor ti siudad: Dagiti kabaknangan a siudad iti lubong idi 2002 babaen ti GDP


text:
VIGAN CITY – Tapno maiyasideg ti serbisiona kadagiti tattao, nangisayangkat ti Professional Regulation Commission (PRC)-Baguio Regional Office iti ‘Aldaw ti Propesional’ iti Ilocos Sur idi Enero 14.
Itoy nga aldaw, naiwayat ti inisial a rehistrasion dagiti kabarbaro a nakapasa a nurses iti November 2016 Board Licensure Examination for Nurses (BLEN) manipud iti alas otso ti bigat agingga iti alas kuatro ti malem iti conference room ti provincial capitol a masarakan ditoy a siudad.
Naiwayat ti rehistrasion iti first come, first served basis ken awan ti alphabetical queuing.
Karaman kadagiti serbisio nga indanon ti PRC kadagiti klienteda ti inisial a pannakailista dagiti pimmasa kadagiti nadumaduma nga eksamen; pannakapabaro ti lisensia; panagawat kadagiti aplikasion para kadagiti masungad nga eksamen; pannakaited kadagiti lisensia, sertipiko ti rehistrasion, sertipikasion iti good standing ken sertipiko ti pannakaruar ken rating para iti Nursing Licensure Exam, Licensure Examination for Teachers ken Criminologists.
Kagiddan a naangay iti daytoy met laeng nga aldaw ti ‘Aldaw ti Propesional’ iti municipal hall ti Baler, Aurora.
Naangay pay ti sabali nga on-site processing iti municipal hall ti Dingalan, Aurora idi Enero 16.
Dagiti dadduma pay a pakaipaayan ti on-site processing: provincial capitol auditorium ti Laoag City, Ilocos Norte – Pebrero 4; Candon city – Pebrero 9, ken My Metrotown Mallo, Tarlac City, Tarlac – Pebrero 11.
Kinuna ti PRC a makatulong iti dakkel kadagiti klienteda ti panangidanonda iti serbisio iti Ilocos Sur agsipud ta saandan nga agplete ken aggastos iti ipapanda iti Baguio City a yan ti opisina ti PRC para iti pannakaproseso dagiti kasapulanda. (Tawid News)


text:
Napintas Iti Igid Baybay
Panagsubli iti nakaiyanakan nga ili, iti Narvacan iti nagapon iti panunotko kalpasan iti dua a bulan a physical therapy nga inaramid da April Ann Nigos ken Marvin Florendo. Narigat iti maipasidong iti physical therapy, lalo no iti damo ket saanmo nga ammo no siaasinoka, di makakunail. Di makabalikas. Makabulanen ti napalabas ngem saanak pay a makapagna, ilugandak iti wheel chair nga ipatsek-ap iti ospital. Ngem iti pinget ken gaget, determinasion a maisubli da April ken Marvin ti salun-atko, naikkannak iti nakadakdakkel a namnama. Nakitak ti pingetda, manipud 8:30 iti agasapa agingga iti 1:30 it malem, diretso, awan iti inanada, ken uray maikkanda iti mirienda, saanda a kutien agingga malpas ti trabahoda. Pasaray umabot pasado alas dos. Natuok a proseso, a kasapulan iti panangurnos ti nawara a kinatao. Aramidenen ti sigud nga aramid, dayta ti patigmaan dagiti dua. Agpasiar iti uray sadino a lugar. Saanda laeng a PT no di ket mammagbaga. Isu nga impapilitko iti pamiliak nga agawid. Uray marigatanak a magna. Isu a kasapulan ti sarukod.
(Nupay adu dagiti trabaho a maiyopreser ken mangbirok kadagiti therapist, saanda nga awaten ti trabaho no awan ti konsulta ken bilin ti doktor.)
Ti umuna nga iliwek iti mapan iti igid iti baybay. Manipud iti Barangay Pantoc, addan ti sementado a kalsada a mangdalan iti Brgy. Bolanos sa rumuar daytoy iti sikigan iti Narvacan School of Fisheries iti Sulvec. Kalsada iti igid ti kabaybayan. Napintas a kalsada, nalawa, ken sadiwa ti angsen nga angin. Nadalus iti aglawlaw. Addan ti beach resort.
Iti semana santa, dimmalan dita ti libut. Masansan a ti libut ket kadagiti laeng dua a barangay iti poblasion iti inna pagrikusan. Medio pangatiddogen ta manipud simbaan ti ili, agpaamianan, a mangdalan kadagiti barangay iti Poblasion-Sta. Lucia, Limmansangan, Sulvec a sumreken iti kabaybayan santo sumrek iti Brgy. Bolanos, Turod ken Paratong santo met laeng sumrek iti ili. Adu dagiti tao a nakilibut uray no pangadaywen. Uray ti ama ti ili ket nagkaling-etan met a nagnagna.
Iti innak manen pannagna a nasapa, kasingsingising ti init, nasabatmi dagiti sumagmamano a grupo. Ad-aduda pay no iti aldaw iti Sabado ken iti Domingo. Iti innak panagdamdamag sa sadino naggapuanda, naammuak a grupo dagita dagiti walkers. Dagiti addaan saksakiten a masapa nga agpagnapagna iti igid ti baybay. Dagitoy dagiti addaan sakit a diabetes ken high blood pressure. Kaaduan dagitoyen iti nagdalan iti pannakaatake. Inaldaw nga ehersisio ti obrada, manipud iti alas kuatro iti parbangon agingga sumingising ti init. Kaaduan kadakuada iti nakapasublin kadagiti salun-atda ngem itultuloyda pay laeng iti binigat nga inda panagersisio.
Napintas iti igid ti baybay. Mayat ti agpagnapana a masapa, lalo no nakaturog pay laeng ti danum. Awan ti duadua a sumayaat ti salun-at. Saan laeng a ti pisikal a bagi ti sumidap no ket iti panagpampanunot.
Isuna laeng, ta saanko a kinabaelan iti agpagnapagna iti kadaratan ti kabaybayan gapu iti panagtukkol ti dapan a saan pay laeng a makarikna. Nagangayanna, iti sementado a bit-ang ii sango ti balay nga agarup 100 a metros iti innak nagnagnaan, tallo nga oras iti bigat ken dua nga oras iti malem.
Siguro, iti panaglabas ti aldaw a sumaysayaat ti salun-at, agsubliakto manen iti igid ti kabaybayan. Agpagnapagna iti parbangon. Makitimpuyog kadagiti kameng dagiti walkers. Nanamen ti imbag nga itden ti igid ti baybay. Ta napintas ti igid ti baybay…@
Saturday, July 11, 2009
Napintas Iti Igid Baybay
2 comments:
-
-
Lumabasak pay Ka Iddo. 'panak koma man dita ne, gumatang iti barangan!
'la patinayonem ti egersisio barbareng dumaras ti panaglaingmo. Pinadasyo kadin tay PT panaglangoy?
- 7:22 PM
- Ka Iddo said...
-
diak pay la makalangoy, gayyem... ken marigatanak pay lang a magna... no lumalaing datao, padasekto dayta imbagam... adda met nangibaga a napintas a PT ti langoy... agyamanak..
- 6:14 PM


text:
Kategoria:Dagiti pagsasao
Dagiti subkategoria
Daytoy a kategoria ket addaan kadagiti sumaganad a 12 a subkategoria, manipud iti 12 a dagup.
- ► Katkategoria babaen ti pagsasao (6 K)
- ► Dagiti pamilia ti pagsasao (14 K, 24 P)
D
- ► Dagiti awanen a pagsasao (1 K, 1 P)
- ► Dagiti di naidasig a pagsasao (3 K)
- ► Dagiti naisagmak a pagsasao (5 K, 9 P)
- ► Dagiti naisangalen a pagsasao (1 K, 2 P)
- ► Dagiti pagsasao babaen ti kontinente (8 K)
- ► Dagiti taga-ugma a pagsasao (1 K, 1 P)
I
- ► ISO 639 (3 K, 37 P)
K
- ► Dagiti karuay ken estilo ti pagsasao (3 K)
P
- ► Dagiti pagsasao babaen ti pagilian (74 K)
Pampanid iti kategoria "Dagiti pagsasao"
Dagiti sumaganad a 8 a panid ket adda iti daytoy a kategoria, manipud iti 8 a dagup.


text:
CAOAYAN, Ilocos Sur – Manipud iti Enero daytoy a tawen agingga iti Septiembre, nasuroken a 40 a dingnguen a baka ti nagsakit iti ephemeral disease, daytoy ti naammuan manipud iti opisina ti livestock inspector ditoy nga ili itay nabiit.
Kinuna ni Livestock Inspector Oswald Tongson nga adda latta dagiti mairepreport kenkuana a baka nga agsakit iti ephemeral disease wenno trangkaso a maitudtudo nga epekto ti panagbaliw ti klima.
Indagadag ni Tongson ti dagus a panangipakaammo dagiti mannalon no agsakit ti tarakenda a baka iti ephemeral disease tapno masigud a maipakatan iti agas.
Maysa a virus ti makagapu iti bovine ephemeral disease ket no kinapetna ti animal, makita dagiti simtoma kas iti panagtigerger, panagsakit ti susuop ti baka, panagsisikkilna, ken dina unay panagngatingat.
No saan a masigud a maagasan dagiti baka nga agsakit iti ephemeral disease, bumaba ti produksionna ken agtungpal daytoy iti pannakatay ti animal.#


text:
Plantilia:Pagipadasan ti agar-aramat
Daytoy a plantilia ket para iti panangikabil iti ngato kadagiti panid ti pagipadasan iti nagan ti espasio ti agar-aramat tapno dagiti agbasbasa ket maawatanda a dayta ket saan a maysa nga aktibo nga artikulo wenno panid ti proyekto ti Wikipedia.
Dagiti panagusar ti saan nga espasio ti agar-aramat iti daytoy a plantilia ket masurot iti Kategoria:Pampanid ti saan nga espasio ti agar-aramat nga agus-usar iti Pagipadasan ti agar-aramat.
Dagiti linaon
Panagusar
- Nalaka a panagusar (naipakita dita ngato)
{{pagipadasan ti agar-aramat}}
- Naranas a bersion
{{pagipadasan ti agar-aramat|plain=yes}}
- Amin a parametro
{{pagipadasan ti agar-aramat|Nagan ti agar-aramat|plain=all|list=Naidumduma a listaan dagiti pagipadasan|selectskin=yes|noindex=yes|demospace=User}}
Dagiti parametro
- Ti umuna a panangipuesto a parametro ket ti nagan ti agar-aramat ti editor nga agtagikua iti pagipadasan. Daytoy ket saan a nasken no ti pagipadasan ket mabirukan iti bukod nga espasio ti agar-aramat.
- plain - daytoy ket mangikkat kadagiti surok a silpo. No daytoy ket kapada ti "all", ti mabati laeng ket ti batayan a mensahe . No adda daytoy a parametro ngem saan a kapada ti "all", makitanto pay laeng ti teksto ti "Agpartuat wenno urnosem ti bukodmo a pagipadasan ditoy".
- list - ti listaan dagiti pagipadasam ket mabalin nga isengngat ditoy. Daytoy ket nasken nga addaan kadagiti kuadro a pangrikep, kas ti
[[Agar-aramat:Kaspagarigan/pagipadasan1]], [[Agar-aramat:Kaspagarigan/pagipadasan2]].
- selectskin - no daytoy ket naisaad iti "yes", agparang iti pagpilian a mangpalubos kenka nga agpili kadagiti nadumaduma a kudil a mausar iti pagipadasan.
- noindex - babaen ti kasisigud, dagiti panid a nakailak-aman daytoy a plantilia ket saan a maipagsurotan dagiti makina ti panagbiruk. No daytoy a parametro ket naisaad iti sabali ngem ti "yes", maipalubos iti panagsurot dagiti makina ti panagbiruk.
- demospace - no daytoy ket maisaad iti nagan ti espasio ti Wikipedia, ti plantilia ket agtignay a kas nailak-am iti dayta a nagan ti espasio no no ania ti agdama a nagan ti espasio. Daytoy ket naserbi para kadagiti panggep ti panangipakita.
Datos ti plantilia
TemplateData para iti Pagipadasan ti agar-aramat
Daytoy a plantilia ket agpartuat ti kahon a mangmarka ti agdama panid a kas ti pagipadasan ti agar-aramat.
Kitaen pay
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
Bubalus
Ti Bubalus ket maysa a henero dagiti kita ti baka, a ti Inggles ket agnagan iti buffalo. Dagiti sebbanagan a tagikua ti daytoy a henero ket dagiti:
- Subhenero Bubalus
- Nuang ti danum, Bubalus bubalis
- Nuang (napaamo a nuang), Bubalus bubalis carabanesis
- Nuang ti danum, Bubalus bubalis bubalis
- Naatap a nuang ti Asia, Bubalus arnee
- Ansisit a nuang ti Cebu Bubalus cebuensis †
- Antipada (bassit ti sarana a nuang), Bubalus mephistopheles †
- Tamaraw, Bubalus mindorensis
- Nuang ti Europa, Bubalus murrensis †
- Nuang ti danum, Bubalus bubalis
- Subhenero Anoa
- Anoa ti ababa a daga, Bubalus depressicornis
- Anoa ti bantay, Bubalus quarlesi


text:
GOVANTES DIKE. Manipud iti Bantay, Ilocos Sur, sakbay a sumrek ti maysa a sangaili wenno turista iti Vigan City, tarengtengenna ti deretso a kalsada nga addaan iti agsumbangir a dua a lane, maysa ti sumrekan nga agpaabagatan ken ti sabali a rummuaran nga agpaamianan. Daytoy ti nalatak nga akintengnga a Govantes Dike a nangbeltak iti dan-aw a namagsina iti Siudad ti Vigan ken ti ili ti Bantay a nagpaay idi panawen ti Kastila a pagdaliasatan dagiti Intsik no mapanda agimaro iti tagilakoda iti Vigan City. (Salvador A. Espejo)
You are here: Home › Archive › Media › Banner Photo › GOVANTES DIKE


text:
Wednesday, November 19, 2014
GRASS-OVERLAY TI ATHLETIC OVAL, AGTULTULOY
Cabugao, Ilocos Sur – Idauluan da MENRO-Designate Edgar S. Balangatan, AT, ken ni Mr. Richard Pula dagiti LGU-Personnel nga agip-ipan ti maimula a carabao grass kas pagsenialan iti pagaayaman ti Volleyball iti paset ti Track and Oval iti Cabugao South Central School, Brgy. Bonifacio, Cabugao, Ilocos Sur.
Kalpasan ti Volleyball Ground ket isarunoda a mulaan ti Soccer Ground a nalawlawa ti masakupanna ken ad-adu a carabao grass ti masapulna.
Kabayatanna, maar-aramid ti improvements ti shoulder ti Cabugao District Athletic Oval babaen iti panangilungalong ti LGU-Cabugao ken iti pannakinaming ti Cabugao DepED District Office.
Dagitoy nga aksion ket paset ti pannakaisagana iti sports facility iti mapaspasangasangan a pannakaigannuat ti Provincial Sports Competition a tarawidwidan ti DepED-Ilocos Sur inton Disiembre 1-5, 2014. # (Web In-Action)
Posted by Bayan ng Cabugao, Ilocos Sur at 10:02 AM
Subscribe to: Post Comments (Atom)


text:
CAMP ELPIDIO BULAG, BANTAY, Ilocos Sur – Naangay ditoy kampon itay nabiit ti ceremonial burning dagiti binungkos a mula a marihuana a naparut iti napalabas babaen ti operasion dagiti elemento ti kapolisan.
Pinuoran da Cong. Ronald V. Singson, ken dagiti pannakabagi ti PDEA, Department of Justice, DILG, Napolcom dagiti bungkos a pinuon ti marihuana iti imatang dagiti hepe dagiti nadumaduma a police stations, Sugpon police station ken dagiti kameng ti media.
Kalpasanna, napirmaanda ti certificate of destruction mainaig kadagiti napuoran a mula a marihuana.
Maipalagip nga iti marijuana eradication operation nga insayangkat dagiti nagtitipon nga elemento ti kapolisan, pinarut ken pinuoranda dagiti rinibu a kapuon daytoy maiparparit a mula sada nangibaba iti sumagmamano kabungkos para iti ceremonial burning iti kampo.
Kinuna ni Provincial Director Police Senior Supt. Nestor Felix a babaen ti ceremonial burning, ipakita ti kapolisan ti Ilocos Sur a seriosoda iti kampania maikontra iti illegal a droga.#


text:
CANDON CITY – Maysa a lalaki ti nabagsol bayat ti panagpallailangna ken ti grupona iti maysa a beerhouse iti barangay Oaig Daya itoy a siudad.
Segun iti report, naggiinom ti grupo da Alfredo Villanueva, Jr. 28, construction worker, residente iti San Agustin ditoy siudad ken ti grupo ni Adonis Galicia, 33, residente iti San Nicolas, Candon City iti maysa a videoke bar, ket idi addada iti ruar, saanda a nagkikinnaawatan.
Immasideg dagiti barangay tanod tapno pagsinaenda dagiti grupo ngem mapapati a pinateltelan ni Villanueva ni Galicia a puon ti panagrarambolda ken panangbagsol ti suspek iti biktima.
Naipan iti ospital ti biktima idinto a simmuko iti polis ti suspek.#


text:
SUYO, Ilocos Sur – Kalpasan ti sumagmamano a bulan a panakaisardeng ti konstruksionna, maituloyen met laengen ti pannakatrabaho ti Banaoang Irrigation Pump Project a mangpasayak iti sumagmamano nga ili iti umuna a distrito ti Ilocos Sur.
Kinuna ni Carlos Salazar, agdama nga administrator ti National Irrigation Administration, a maituloy ti BPIP project ket pilitenda a malpas ita a tawen nga iskediul ti pannakairingpasna.
Kinuna ni Salazar nga 87% ti naileppasen iti nasao a proyekto.
Inlawlawagna a naisardeng ti konstruksion ti proyekto gapu iti kinakurang ti pondo ken adda dagiti requirements nga inleppasda.#


text:
Mannalon nga Awan Talonna
Agbanag kadi daytoy a hiperbole
nga ebanghelio ti dumteng kadatayo
datayo a tattao iti talon
ket ti talon a mangdungdungrit
kadagiti imatayo ket naynay
a lumsot iti gemgemtayo?
Dayyengantayo dagiti duayyatayo
iti lubong, riingentayo ti biagna
babaen iti ling-et, bagyo, ken init.
Ni kaano man ditayto makatagikua
iti ania man, paggaammotayo dayta.
Ti laing dagiti an-anito a napasagen
kas iti laing ni Macliing: maysa a kinakusit.
Myasa a leksion manipud iti sakripisiona
kadagiti bala, isuna a nangirakurak, nangisawang:
"Ditay matagikua ti ania man a talon.
Ti talon ti mangtagtagikua kadatyo."
Ammotayo, siempre.
Kinaagpaysuanna, ammotayo no kasano.
Kasta met ngamin ti panagbiagtayo:
ti talon a mangit-ited kadagiti amin a kasapulan
ania man a masapultayo aginggana itatta
no dagiti inuritna ket dinatayon dardarepdepen
nupay nakadulin kadatayo ti tagainep ti ani
ken pusi ti mais, grano ti pagay
espiritu dagitoy ti narakrak, din matarimaan a biagtayo.
Agmartsakami kadagiti kalkalsada a siwayawaya,
kakibintayo dagiti ladingittayo a publiko
kas iti panagmartsatayo kadagiti bengbengkag,
dagiti nasaranta a takder ti mula nga agsoldado a proteksiontayo
dagiti anito nga awanan mata kas guardiatayo kontra iti didigra
ket dagiti rabii ket nalamiis, agbasabasa, naunday
iti nagkampuantayo tapno ipalgaktayo kadagit tao
a nagpasarantayon daytoy nga impierno
a pananglipattayo iti amin kas iti karbengantayo
a mangnagan iti potente a bukel nga imula
dagiti agkatkatawa a paramut nga itugkeltayo iti daga
tapno ray-awen ken pangilukatan iti kararua ti nabartek a pul-oy
tapno iti kasta ket adda dagiti napudno a sabsabong,
natimbukel a bunga, ken nabendisionan a pabor
nga isublitayo iti agsalsala a waig a ditoy ket nabiag iti lames,
adu ken dadakkel, kasta met iti pammati a rugi
dagiti ad-adu pay a pammati, ken ti pannakikammayet
ti kapunuan dagiti ayat, narnekan ken napnek
iti Sumilao ken iti uray sadinno man.
Agguardia dagiti bambantay
iti aramidentayo a sumaruno.
Mabalintay a pakawanen dagiti bagbagitayo,
ket kas iti santuario
ay-ayuen ti pusona
ket palugodantay ti di panangitulok
nga isuro kadatayo ti unget.
Tagikukuatayo, ti daga, ken ti di panangitulok.
A Solver Agcaoili
Hon, HI
Marso 5/08
2 comments:
- Ka Loren said...
-
Anian a nagpintas Maestro!!!
- March 5, 2008 at 7:28 PM
- ariel said...
-
onward, barok, onward!
- March 5, 2008 at 8:34 PM


text:
Molave, Zamboanga del Sur
Ti Molave ket maysa a primera klase nga ili iti probinsia ti Zamboanga del Sur iti Filipinas.
Dagiti baranggay[urnosen | urnosen ti taudan]
Ti Molave ket nabingbingay a politikal iti 25 a barbaranggay.[2]
- Alicia
- Ariosa
- Bagong Argao
- Bagong Gutlang
- Blancia
- Bogo Capalaran
- Culo
- Dalaon
- Dipolo
- Dontulan
- Gonosan
- Lower Dimalinao
- Lower Dimorok
- Mabuhay
- Madasigon (Pob.)
- Makuguihon (Pob.)
- Maloloy-on (Pob.)
- Miligan
- Parasan
- Rizal
- Santo Rosario
- Silangit
- Simata
- Sudlon
- Upper Dimorok
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga del Sur". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SAN FERNANDO CITY – Lima a police officers iti Ilocos Sur ti karaman kadagiti napadayawan bayat ti panangselebrar ti Police Regional Office 1 ditoy ti Maika-22 a PNP Foundation Anniversary idi Pebrero 4.
Karaman nga immawat iti Medalyang Papuri bayat ti selebrasion a naangay iti grandstand ti PRO1 dagiti lima a police officers ti Ilocos Sur a pakaibilangan da Police Chief Inspectors Randolph B. Beniat ken Rex B. Buyucan of the Ilocos Sur Provincial Police Office; Police Senior Inspector Lawrence Keith D. Calub, Ilocos Sur PPO; SPO1 Florence M. Rapacon, Ilocos Sur PPO; SPO1 Alan Glen D. Escobar, Ilocos Sur PPO.
Kaduada nga immawat iti nasao a pammadayaw da Police Sr. Inspectors Luis D. Lipadan ken Joefrey E. Sanchez, Office of Regional Intelligence Division (ORID); SPO1 Denton P. Mejos, ORID; SPO1 Rogelio M. Buac, ORID and PC Insp Verminn N. Suen, Office of the Regional Legal Service 1.
Dinayaw ni Police Chief Superintendent Ricardo C. Marquez, Region 1 police director dagiti awardees gapu iti dedikasionda ken panangitedda iti pammadayaw iti police community babaen ti impakitada a “commitment, efficiency and competence in peacekeeping”
Indauluan ni Chief Supt. Marquez ti selebrasion a tinabunuan ni Regional Director of National Police Commission Regional Office 1 (NAPOLCOM-RO1) Angelita B. Concepcion, kas guest of honor ken speaker.
Naidaton pay dagiti sabsabong iti Florendo Bust Circle a sinaksian da Atty. George M. Florendo ken dadduma pay a kabagian daydi General Oscar M. Florendo a nakaipanaganan ti headquarters ti PNP ditoy ken sinaksian dagiti regional directors ken dagiti opisial ti AFP, DOJ, DFA, BJMP, DILG, PDEA, CSC, Association of Regional Executives (AREX), PPA, CHR, PCG, ken ti lokal a media.
Iti panagbitlana, kinuna ni Concepcion a narigat ken nadagsen ti kadakkelan a paset ti trabaho dagiti polis ket kaadduanna a saan a makita ken mabigbig (dagiti tattao).
“Kadagiti kaaduan a Pilipino, agtultuloy a dida ammo ti kaaduan a pagrebbenganyo,” kinuna ni Concepcion sana kinarit dagiti polis a pagtalinaedenda ti kinapateg ti kabaelan, integridad, kinadalus ken kinapudnoda iti trabahoda.
Kinuna pay ni Concepcion a “kadakami nga awan iti puersa, daytoyen ti gundawaymi a mangited iti pammigbigmi iti kinadakayo ken iti ar-aramidenyo para iti karadkad ken seguridad ti pagilian.”#


text:
Sarita ni Dexter Marin Fabito
Insardengko ti kasadar ti gred wan a traysikelko iti sungadan ti garahe iti ampir ti balaymi iti amianan. Alistoak a dimsaag a kunam lan’ nag-emergency landing nga helikopter ti nagluganak. Sinapulko ti rumrummuar a ply ti akinsango a ligay. Adda nagnaan ti pannakairidirid ti kalbon a goma iti nasurok sangapulo a kilometro a sementado a dalan manipud ili. Kunak no naplat itay makabatogak idiay kamposanto ngem nag-reserve la gayam ti gasolinana. Tallo kilometro pay met ngarud ti kaadayona agingga ditoy balay.Kasla isem ti nakaabay iti balasang ti imbettakko ta saanak a naplatan a nagawid.
Itay laeng agsapa ti pannakadlawko ti rumrummuar a ply. Diak koman ipasada itay ta namnamaek a ma-blow out iti dalan. Awan met ngarud ti igatangko iti baro nga exterior a goma ta kalkalpas diay balasangmi, ni Zandra, a nagbayad iti matrikulana. Ngem masapul ni Drexler nga adina ti alawansna a mapan maki-quiz bee idiay Tuguegarao inton maminsan nga aldaw, isu a kapilitan nga inruarko ti traysikel. Mapanak koma mangibaga idi kalman ken ni Anti Itang iti iporsientuak ngem diak intuloy. Kasano met ngamin ket ipadpadamagna dagiti nakautang kenkuana. Napanunotko ti bumulod iti pondomi a traysikelan ngem adda met pay la utangko nga innem a gasut.
No namin-ano ngata a pinalabsan dagiti matak ti rumrummuar a ply itay nakapilaak iti terminalmi idiay ili, diak ammo. Kankantiawandak pay ketdin itay dagidiay kaduak a drayber. Adu ti kuartayo no mapankayo idiay Celine’s ngem awan igatangyo iti goma, kinunkunada uray ammoda a diak mapmapan iti pagiinuman iti rabii.
Uppaten ti pasaherok itay. Maysa nga estudiante a half-half ngem nabangag ti bosesna, maysa a baket a kasla aghepa gapu iti kaadu ti alahasna ngem kuripot met nga agplete, sa da Ronina ken Narlon a mayat ti gingginnantilda iti uneg ti sidecar. Nangurayak pay iti maysa. Lima ngamin a pasahero ti maipalubos a kaadu ti kargaenmi. Daytay agplete, a, alangan met a maibilang uray agsussuso nga ubing. Lugi negosion, a, g’iem.
Andarek koman ta mapankamin uray ta nasapa met pay. Kaadu ti maipaili iti kastoy a pasado alas nuebe iti bigat. Lalo ita ta kaaldawan ti piesta ti ili. Kinugtarak ti kick starter ngem saan a nagandar ta di met gayam naka-on ti ignition switch. Pinusiposko ti tulbek. ‘Andarek koma manen ngem isu met a sumungad ni Manong Teody. Ngem kunam lan’ agkotong a pulis iti alistona a nagbuelta idi mariparna a siak ti nakapila. Inayaban ni Johmar a kaubinganmi ngem inrasonna nga adda pay gatangenna.
Tinurongko ti igid ti kalsada sa pinasarunuan dagiti matak ti likudanna ken ti nakapila a dyip iti asideg. Adda innem a pasahero iti unegna a kunam lan agkokontesda nga agpaid.
Ket agpayso ti naglikawlikaw iti panunotko itay imbabawi ni Manong Teody ti umay aglugan. Inalun-onen ti kutit ti dyip. Mangigis ti isemko a nagsubli iti pilaan. Maymayat, a, no di aglugan kaniak. Uray pay ngata arkilaennak iti sangaribu, dita na!
Naipablaak iti Tawid News Magasin
MORE


text:
Impila ni Senador Chiz Escudero ti maysa a gakat iti Senado a mangpukaw iti discretionary powers ti Philippine Charity Sweepstakes Office Board mainaig iti disbursements ti charity funds daytoy nga opisina kalpasan a naibutaktak ti saan a nasayaat a pannakaaramat dagiti multibilion a pondo ti nasao nga opisina para kadagiti programana ti charity.
Madakamat ditoy a mabingay dagiti neto a mapastrek ti PCSO iti 55% – 45% a distribusion. Agdagup iti 55% ti mailatang para kadagiti premio ken gunggona idinto a 45% para iti charity fund (minimum a 30%) ken mabusbos iti operasion ken capital expenditure (15%).
Kuna ti Commission on Audit nga agdagup iti P6.2 bilion ti disbursements ti PCSO manipud iti pondona iti charity a pakairamanan ti intelligence funds.
No patien ni dati a PCSO general manager Rosario Uriarte, naaramat ti P150 milion nga intel funds para kadagiti operasion tapno mapapigsa ti Small Town Lottery ket mapukaw ti hueteng ken dadduma pay nga illegal a numbers games, kasta met kadagiti operasion maikontra kadagiti text scammers, fixers ken illegal a pannakailako dagiti naidonar ti PCSO a medisina.
Naisawsaw pay ti nagan ti sumagmamano nga obispo iti kontrobersia gapu iti panagbalinda a benepisario ti pondo manipud iti PCSO. Insubli dagiti obispo dagiti lugan iti baet nga inyunay-unayda nga inawatda dagitoy nga awanan malisia ken inaramatda saan a para iti bukodda a pagimbagan no di para kadagiti kailianda.
Naibutaktak pay nga adda dagiti probinsia a nagadu ti naited nga ambulansiada (ditoy Ilocos Sur laengen, nasurok a 20 ti ambulansia a naalana) idinto a maysa wenno awan pay kadagiti sabsabali a probinsia. Kinuna ni Vice Governor Deogracias Victor Savellano a kumpleto dagiti dokumento dagiti ambulansia ken naaramatda para iti serbisio iti salun-at.
Ngem iti immuna nga innem a bulan laeng iti 2010, nakirausanen ti P150-M nga intelligence funds ti PCSO ta nabusbosnan ti nasurok a P138 milion ket aganay laengen a P14 milion ti nabati.
Nadagsen ti alegasion dagiti sumagmamano a senador: naaramat ti nasao a pondo para iti eleksion idi 2007.
Babaen ti nasao a gakat ni Sen. Escudero, maikkat ti discretionary powers ti board mainaig iti distribusion dagiti pondo ti PCSO ken ti pannakaituding dagiti ispesipiko a pakaipananda kas maibatay iti ispesipiko ken pudpudno a kasapulan dagiti probinsia ken iti polisia ken mandato daytoy nga opisina.
Ituding pay ti nasao a gakat a kasapulan ti approval ti Opisina ti Presidente no kasapulan ti board ti mangilatang iti nasursurok ngem iti 15 porsiento iti pundo ti charity daytoy.
Ala, mangnamnamatayo a makaluban daytoy a gakat dagiti lussok iti mandato ti PCDO, bareng mailinteg pay ti killo.#


text:
Pagsasao a Koneraw
Ti pagsasao a Koneraw ket ti pagsasao a Trans–Baro a Guinea a naisasao idiay Laud a Baro a Guinea. Daytoy ket saan anairaman kadagiti pannakaidagig iti sasao a Papauano aginggana idi nabiit laeng, ngem nalawagnga asideg iti Mombum.
Dagiti nagibasaran[urnosen | urnosen ti taudan]
- ^ Koneraw iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Koneraw". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
VIGAN CITY – Sumagmamano a barangay iti innem nga ili ditoy probinsia ti bambantayan ti Department of Health ditoy probinsia tapno saan nga umadu dagiti agindeg kadagitoy a lugar ti agsakit iti malaria.
Kinuna ni Provincial Operations Officer for Dengue and Malaria Rogel Varilla nga uppat a barangay ti Quirino, dua a barangay ti San Emilio, ken saggaysa a barangay ti Sta. Cruz, Salcedo, Suyo, Cervantes ken Candon City ti sipsiputan ti opisinada a posible a pagrairaan ti sakit a malaria.
Kas iti dengue, maysa a lamok ti agiwaras iti sakit a malaria.#


text:
CANDON CITY – Nagtignay ti city health office ditoy tapno malapdan ti panagraira iti A(H1N1) virus ditoy siudad babaen ti panangbukelna iti maysa a task force.
Segun ken ni Dr. Osias Diasen, chair ti committee on health ti sangguniang panlungsod ditoy a kabinnadang ti Task Force A(H1N1) ti Barangay Health Emergency Response Team (BHERT) a mangmonitor iti nasao a virus ken mangisayangkat iti advocacy ken information dissemination kadagiti agindeg ditoy siudad mainaig iti nasao a sakit.
Naangay ti maysa a miting itay nabiit a dinar-ayan dagiti health officials iti region ken ditoy siudad, ni Diasen, dagiti opisial ti DepEd Candon City, ken dagiti opisial dagiti nadumaduma a pagadalan iti siudad tapno maiwayat dagiti addang tapno malapdan ti panagwaras ti A(H1N1) iti siudad iti sanguanan ti pannakaduktal a maysa nga estudiante iti maysa a pagadalan ti siudad ti nakakitaan iti sintomas ti nasao a sakit.
Naammuan ken ni Dr. Narciso Ramos, city health oficer ditoy nga addan innem a nagpositibo iti A(H1N1) iti siudad.
Kinuna ni Ramos nga agturong ti task force kadagiti barbarangay a mangpareaktibo iti BHERT, kasta met a mangisayangkat iti orientasion, mangmonitor kadagiti lugar a maatap a nakakitaan kadagiti agnaed iti sintomas ti nasao a sakit ken mangiwayat iti sistema ti panagsiput tapno maireport a dagus dagiti posible a kaso ti A(H1N1).
Idi Hulio 17 ken 20, nasuspendi ti klase ti St. Joseph Institute ditoy siudad kas precautionary measure kalpasan a nagpositibo ti maysa nga estudiante ditoy a pagadalan iti A(H1N1).
Mapapati a naala ti biktima ti sakitna iti kaarrubada a naggapu iti sabali a pagilian.
Dagiti sumaganad dagiti mangbukel iti task force: Dr. Osias Diasen, chairman; Dr. Narciso Ramos, Jr., vice chairman; ken da Ms. May Belardo iti DOH, Dr. Rolando Maranion iti City Veterinary Office, Victoria Ramos, CLGOO, Col. Emmanuel Reyes ti PNP, Jorge Reinante, City Schools Division Superintendent, Noel Singson, Liga President ken Grace Ragandap, nurse-coordinator ti communicable diseases kas kamkameng.
Na-reactivate ti BHERT idi 2003 para iti information dissemination idi nagraira ti Severe Acute Respiratory Syndrome.#


text:
Tudela, Cebu
Ti Tudela ket maysa a maika-5 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Tudela ket nabingbingay a politikal kadagiti 11 a barbaranggay.[2]
- Buenavista
- Calmante
- Daan Secante
- General
- McArthur
- Northern Poblacion
- Puertobello
- Santander
- Secante Bag-o
- Southern Poblacion
- Villahermosa
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Adu dagiti kakailiantayo nga addaan iti nasged a tarigagay nga agserbi iti pagilian. Adu kadakuada ti addaan iti sirmata ken bision a mangiturong iti pagiliantayo iti nadur-as a direksion ngem awan laeng ti gundawayda wenno saanda a maikkan iti gundaway nga agserbi kadatayo. Ngamin, awan ti dakkel a partido a mangiduron ken mangsuporta kadakuada. Dakkel pay a pakaarusanda ti kaawan ti kabagianda a politiko, wenno dida naikamang iti nabileg a tao nga adda koneksionna iti politika. Kaarigda iti kamelio nga aglasat iti abut ti dagum tapno magaw-atda ti arapaapda nga agtugaw iti mabutosan a puesto ken agserbi kadagiti tattao.
Pagarigan laengen dagiti dadduma a nagipila iti certificate of candidacy (CoC) para iti kinapresidente wenno kinabise presidente. Nupay kualipikadoda nga agtaray iti kinapresidente wenno kinapresidente agsipud ta adda met naganda – nupay saan a nalatak a kas kadagiti artista ken dagiti putot ken kabagian dagiti napeklan a politiko wenno nangato nga opisial ti gobierno, imbilang ida ti Commission on Elections a “nuisance candidate.”
Apay a makuna ti Comelec ti kasta? Ngamin, pagduaduaan ti poll body no kabaelanda a sakupen ti intero a pagilian iti panagkampaniada wenno adda met la masnop a pondoda nga aramatenda iti panagkampaniada.
Kinapudnona, naglak-am ti Comelec iti pammabalaw idi diniskualipikana ti sumagmamano a tattao a nagipila iti COCda para iti kinapresidente kas kada Nicanor Perlas, maysa nga environmentalist, ken ni Vetallano Acosta, standard bearer ti Kilusang Bagong Lipunan (KBL), ni dati a Cebu Gov. Lito Osmeña ken ni Gen. Danilo Lim a nagipila met iti kandidaturada para senador iti baet a kualipikado dagitoy ken kabaelanda ti mangiwayat iti nalawa a panagkampania iti sapasap a pagilian.
Ngem itay nabiit, nagkirem ti Comelec iti daytoy a nagbalin a pagtaktakderanna ket impalubosna ti pannakairaman da Perlas ken Acosta para presidente ken uppat a senatorial candidates a pakaibilangan da Osmena ken Lim para iti panagpipili inton Mayo 10, 2010.
Madakamat ditoy nga immun-una a diniskualipa ti Comelec da Perlas ken Acosta nga agkandidato para iti kinapresidente gapu iti rason a dida kabaelan ti mangiwayat iti kampania iti intero a pagilian.
Iti biang ni Perlas, kuna itan ti Comelec a saan a mailugar iti pannakalais ti poll body agsipud ta maysa a tao ni Perlas nga addaan iti maraem a track record iti serbisio publiko ken immaw-awat pay kadagiti pammigbig kadagiti gapuananna ditoy ken iti ballasiw-taaw.
Iti research nga insayangkat toy nagsurat iti internet, naammuanna a ni Perlas ket maysa a propesor iti Doctoral Program on Applied Cosmic Anthropology, Asian Social Institute, Presidente ti Center for Alternative Development Initiatives iti Manila, nakasuraten iti nasurok a 100 nga artikulo ken monographs a pakairamanan ti maysa a best selling book, “Shaping Globalization: Civil Society, Cultural Power and Threefolding”, a naiyulog iti nasurok 9 a lengguahe, facilitator, consultant ken mammagbaga kadagiti ahensia ti UN, dagiti delegasion ti Pilipinas iti United Nations, donor agencies ken civil society organizations.
Makita ngarud a kualipikado ni Perlas, ad-adda pay a kualipikado ngem dagiti sumagmamano nga agtaktakem a senador ken agngayangay a para senador ken uray dagiti dadduma a kandidato iti kinapresidente iti pagilian.
(Adda tuloyna)


text:
Monday, August 14, 2017
MDRRMC-CABUGAO, AKSIDENTE PAY TI SAKLAWENNA
Cabugao, Ilocos Sur – Pinaneknekan ti Cabugao Rescue-WASAR Team a pannakaramay ti MDRRMC-Cabugao iti panagaksionda a madagdagus iti napasamak a panagdinnungpar ti Revo Toyota ken Galant a kotse idi malem ti Agosto 12, 2017 idiay National Highway, batog ti Barangay Labnig, San Juan, Ilocos Sur.
Segun ken ni Engr. Nestor B. Somera, LDRRMC Officer ti LGU-Cabugao a nausar dagiti Ambulansia iti LGU-Cabugao nga immarayat kadagiti biktima iti nadakamat nga aksidente.
Kasta metten a naiyarayat dagiti Heavy Equipment iti Munisipio a nangkarga kadagiti nadadael a lugan ken nang-clearing iti nakapasamakan ti desgrasia.
Innayon ni Engr. Somera nga agaktuarda a dagus iti MDRRMC nangruna iti Rescue Team no adda mapagteng a disgrasia wenno kalamidad.
Dagitoy nga aksion ken inisiatiba ket resulta iti naannayas a pannakaipatungpal dagiti maitutop nga aksion ti MDRRMC no adda kalamidad ken desgrasia.
Ti MDRRMC-Cabugao ket agtigtignay babaen iti panangtarabay ni Mayor Josh Edward S. Cobangbang a Chairperson. # (Web In-Action)
Segun ken ni Engr. Nestor B. Somera, LDRRMC Officer ti LGU-Cabugao a nausar dagiti Ambulansia iti LGU-Cabugao nga immarayat kadagiti biktima iti nadakamat nga aksidente.
Kasta metten a naiyarayat dagiti Heavy Equipment iti Munisipio a nangkarga kadagiti nadadael a lugan ken nang-clearing iti nakapasamakan ti desgrasia.
Innayon ni Engr. Somera nga agaktuarda a dagus iti MDRRMC nangruna iti Rescue Team no adda mapagteng a disgrasia wenno kalamidad.
Dagitoy nga aksion ken inisiatiba ket resulta iti naannayas a pannakaipatungpal dagiti maitutop nga aksion ti MDRRMC no adda kalamidad ken desgrasia.
Ti MDRRMC-Cabugao ket agtigtignay babaen iti panangtarabay ni Mayor Josh Edward S. Cobangbang a Chairperson. # (Web In-Action)
Posted by Bayan ng Cabugao, Ilocos Sur at 10:45 AM
Subscribe to: Post Comments (Atom)


text:
CANDON CITY – Nasiksikapen dagiti aglaklako iti droga ditoy probinsia ta ar-aramatendan ti menor de edad iti transaksion iti daytoy illegal nga aktibidad.
Limtuad daytoy kalpasan a napalab-ogan ti lima a masuspetsa a drug pushers a pakaibilangan ti maysa a menor de edad babaen iti buy bust operations a nagsasaruno nga insayangkat ti kapolisan iti dua nga ili ken ditoy siudad idi Hunio 10.
Maysa nga agnagan Augusto Dario y Villalobos, 35, baro, ken residente iti Barangay San Isidro, Candon, maibilang a top ten illegal drug personality, ti inaresto dagiti polis-Candon babaen iti insayangkatda a buy bust operation sadiay Barangay San Nicolas idi agarup 9:05 ti rabii ti Hunio 10.
Nakumpiska iti ikut ni Dario ti maysa a heat sealed plastic sachet a nagkarga iti masuspetsa a shabu, dua a disposable lighter, dua a selpon, lima a sag-P50.00, ken 3 a sag-P500.00 a naaramat a buy bust money.
Kadua ni Dario a natiliw ni Dante (parbo a nagan ta menor de edad) 14, Grade VI pupil iti maysa a pagadalan elementaria iti Candon City ken mapapati a courier ni Dario iti illegal a droga.
Nakumpiska iti ikut ti menor de edad ti maysa a heat sealed plastic sachet a naglaon iti mapapati a shabu.
Iti sabali a damag, idi agarup 7:00 ti rabii ti Hunio 10, nangiwayat iti buy bust operation ti Tagudin Police Station sadiay Barangay Caboaroan a nagresulta iti pannakaaresto ni Archimedes Andaya y Bautista, 34, naasawaan, mannalon, ken residente iti Barangay Ambalayat, Tagudin.
Apaman a nakagatang ti nagpammarang a poseur-buyer iti maysa a heat sealed plastic sachet a nagkarga iti mapapati a shabu, inaresto a dagus dagiti operatiba ni Andaya.
Nakakumpiska pay dagiti polis iti sabali a heat sealed plastic sachet a mapapati a naglaon iti shabu iti makannawan a bulsa ti maong a pantalon ni Andaya, malaksid laeng iti P500.00 a marked money, disposable lighter, ken ti Racal motorcycle a mapapati nga inusar a lugan ti suspek bayat iti pannakitransakna iti lakona.
Kabayatanna, lima a heat sealed plastic sachet a nagkarga iti mapapati a droga ti nakumpiska dagiti polis babaen ti insayangkatda a buy bust operation maikontra kada Jaime Lopez y Espiritu, 31, baro, ken ni Felomino Lanuza y Jadormeo, 33, baro, agpada a residente iti Barangay Bimanga, Tagudin, Ilocos Sur.
Nakakumpiska pay dagiti polis iti dua a sag-P1,000.00 a nausar a marked money iti ikut dagiti suspek.
Naipan dagiti suspek agraman dagiti nakumpiska kadakuada iti police station para iti umisu a disposision.#


text:
Dagiti Paskua ti Biag ni Anib
December 4, 2009 4 Comments
Whenever I see girls and boys
Selling lanterns on the streets
I remember the Child
In the manger as He sleeps…
Napigsa la unay ti radio ti trak. Pakdaar nga addan nga aghakot ti basura.
***
Desiembre 24, 5:00 ti malem, ita a tawen.
“Tata, bumabaak man pay laeng. Masadutak nga agrikos ita ditoy village.” Kuna ni Anib idi damagen ti tsuper ti trak ti basura a naynay a sursurotanna no apay a bumaban. Malem ken bigat a sumursurot ita manipud idi nagbakasionda iti eskuelaan. Ita met laeng nga ipilitna ti bumaba. Nakakulimbaba iti bakrang ti trak, iti abay ti drayber.
Bisperas ti paskua. Nasuroken a makalawas sipud pay inaldawenna ti umagibas ditoy ngem uray koma laeng anniniwan ni Ania ket saanna man laeng nasirpat. Padasenna man a bantayan ti ruangan ti balay bareng adda rummuar wenno rummuar met ita ni Ania.
“No bigat, Tata, paskua ket adunto dagiti basura, agalasingkotayo kadi?”
“Wen, Barok. Kaadu ti basura.” Kuna ti drayber. Minuttalenganna ni Anib. Napasennaay. “Ala ket meri krismas garud, a. Sapay koma ta maawatmo a naragsak ti papaskuam. Aluadam laeng a no pagdisketarandaka dagiti guardia dita.” Ket isungona ti ruangan ti subdivision. Marikna ken maripiripna a saan a gumiddan a rummuar ita ni Anib.
Pinampag met ni Anib ti bakrang ti trak ket kinniddayanna ti dua pay a pahenante ti trak ti basura. Minulagatan met dagitoy isuna sada met laeng immisem. Binaddek met ti drayber ti akseletor a kinagiddan ti itatappuak ni Anib. Sangsangkamaysa a nauyos dagiti sinaay manipud kadagiti uppat nga agbasbasura.
“Meri krismas!” Ti naggigiddato a naibalikas.
***
Desiembre 24, 6:00 ti rabii, dua a tawenen ti napalabas.
“Nang, rabiin, saan kadi a sumangpet ni Tatang itatta?” Sinaludsod ni Ania a kinagiddan ti panangtarayna ti ruangan ti balayda. Nagdalupisak a nagkalumbaba iti paladpad ti lalaktawan ti ruangan. Tinarapnos ti mulagatna ti nakipet a lipit nga agtunda sadiay Kalsada a Dakkel.
Sumipngeten ngem adu pay laeng dagiti pumanaw ken agawid a kas ipasimudaag ti kinaadu pay laeng ti tao ti eskinita. Narigat met ngarud ti nadaras a pannagna iti daytoy a dalan. Adda kanal pingirna ket isu ti maalluadan a maasak. Isu daytoy ti pagayusan amin ngatan a mapaglabaan wenno mapagkisnugan daytoy escalon a nakairamanan daytoy barongbarongda Ania. Agtunged daytoy iti bassit a waig iti likod ti subdivision, iti bangir ti dakkel nga alad. Sinunsonen daytoy da Ania ken Manongna Anib ti maysa a Domingo idi. Ammona daytoy. Natannawaganen ni Ania ti waig. Agregreggaay ti agsumbangir nga igidna, nalidem ti danum ken pinagaponanen ti no ania ditan a basura.
Nalawa kano daytoy idi a waig kas insarita idi ni Ama Delfin, ti Tatangda Ania ken Anib, ngem in-inut a naalad-aladan, nabalaybalayan, sa adda naaramid a subdivision ket nagaburan ti dadduma a pasetna.
Nalawa met daytoy idi a lote. Kaleddaan ken manmano pay kano idi ti abong-abong. In-inut nga immadu ti nagdappat ket idi mapatakder dayta subdivision, immay aminen a napatakias idi dita, ditoy a disso. Napenpen ngarud amin nga iskuater iti daytoy a paset. Ngem uray no kasta, saan ketdi a tugpa tugpa daytoy balayda Ania. Nasemento met ken nalawa met bassit. Kas estoria ni Ama Delfin, adda met maysa idi a baknang nga immay mangpapaalis kadakuada. Ngem, nagbarikada dagiti tagaeskuater. Inpanguloan ni Ama Delfin. Saanen a naulit daydi a panagtunton daydi baknang.
“’wan met ni Tatangen…” Intanamitim manen ni Ania. “Saan met a maladaw no kua…” Pinasirna manen ti sungadan ket nakitana nga adda pay partena a saan a makapagsabat ti tao no di agsikig ti maysa. Makitana daytoy ta apagisu met iti ayan ti street light ti tengnga a paset ti atiddog met a lipit. Adda pay maysa a silaw sadiay sungaban nga isu metten ti ayan ti sari-sari storeda Ana a gayyemna. Nasipngeten ket nakagangaten dagitoy silaw ngem awan pay laeng ni Tatangna.
Uray ni Manongna nga Anib. Awan pay laeng. Simmurot a napan nagbasura. Idol ni Ania ni Manongna Anib. Walo pay laeng ti tawenna ngem natureden daytoy a sumurot ti trak ti basura. Iparit met ngamin ni Tatangna a sumurot. Kayatna met koma ti apan agpidut ti plastik. Bassit pay kano iti tawena nga uppat ken babae.
E, ania koma no babae ak? Kunana koma idi naminsan nga agpakada nga apan agpidut ti plastik dita Commonwealth Avenue ngem malagipna met laeng a bassit pay laeng unay a talaga tapno napaspas koma nga agballaballasiw dita dakkel a kalsada. Adu kanon ti ubbing a naiburandis ti utekda dita gapu kadagiti agsasallupang ken bumanesbes a lugan.
“Tulongannak laengen nga aglaba.” Kuna idi ni Ina Magda, ni Nanang ni Ania ken Anib. “Imbag laeng nga adda agbomba no kasdiay nga agkupit ti barukongko,” innayon pay idi ni Ina Magda. Adda angkit ti inada.
Isu. Naragsak met laeng nga agbomba no man pay kakaasi a mangibaba ti batuag ti gripoda.
Iyarikapan met no kua ni Nanangda ti piso no kasta a maideliberna metten ti naplantsada a nilabaanda dita bangir ti pader. Adda dua a balay nga ilablabaanda dita subdivision. Kas koma ita ket kutkutimanna ti kornik a tinarayna itattay a ginatang sadiay storeda Ana. Nambaranna metten a nangwanawan ken Tatangna. Daytoy ti tangdanna a nagbomba.
Makomikom met ti inada sadiay bassit a komedor ti balayda. Ilutona ngata a daytay kamangeg a bitbitna itay. Saborannanto manen ti knorr cube ken bassit a silver swan soy, dayta ‘adobong kangkong’ kunananto manen.
“Imaginenyo nga adodo a baboy daytan nga adda kangkongna. Naibusen daytay karne, isu a kangkong laengen ti nabati.” Daytoy ti kuna idi ni Nanangda it maysa a panaglalanglangda a mangrabii ket uray la ketdi nakapugso ni Tatangna idi. Inimasda met ketdi a daydi a kangkong. Naimas man met ngarud itan.
“Nang, rabiin. Sa’n kadi a sumangpet ni Tatang? Ni manong, ‘wan metten?” Inkalbitnan iti inada.
***
Desiembre 24, 6:30 ti rabii, ita a tawen.
“Sumipngeten…” Intanamitim ni Anib. Inyabagana ti sako a naguduanan ti plastik. Nagsursor met laeng itay nakadissaag iti daytay trak ti basura. Am-ammo met ketdi dagiti dadduma a bumalay ditoyen subdivision. Naynay met ngamin nga agur-urnong kadagiti karton, bote ken plastik no kasta a Sabado ken Domingo. Saandan a dillawen ken itawag sadiay gate nga ayan dagiti guardia no kasta a makitada isuna.
Ngem, sabali ita.
Nalpasen ti panagala ti basura ket awan koma metten ditoy a warawara. Adu met ketdi a dagiti ubbing ti subdivision nga agaayam ti turotot, lusis, ken agkerkeroling. Ngem, maiduma latta. Mailasin ti linis ti kudil ken kasta metten ti badona.
Aggangaten dagiti silaw ket in-inuten a malukaisan ti raniag dagiti bungalow ti subdivision. Nagraniag!
Inpasanggir ni Anib ti iyabadayna itay a sako ti basura a plastik ti linged ti maysa a sinankuadrado a nasemento a nakaimulaan ti boginvilla. Saan unay a nalawag ditoy. Adda dimmakkel a ficus ket nalidem bassit ti sirokna. Apagisu a sango ti bungalowda Ania. Mailinged met kadagiti nadillaw a matmata.
Wen. Malagip ni Anib. Kastoy nga oras ti estoria ni Adingna Ania idi paspasungadenna isuda ken Tatangna. Pinunasna ti ling-etna ket naggitebgiteb pay ti pangana. Intugawnan iti sirok ti ficus. Kinautna ti sangasupot a kornik ti bulsana. Minatmatanna manen ti ruangan a kulay green. Saan man laeng nga agungap.
“Ayanna ngata ni Ania?” Naitanamitim ni Anib.
***
Desiembre 24, 7:00 ti rabii, dua a tawenen ti napalabas.
“Nang! Ania! Ni Tatang!” Adayo pay laeng ti ruangan ti balayda ngem inkiraiden ni Anib. Inamlidna ti agtedteden a ling-etna. Nagpangres. Ket mangrugin nga agluait.
“Nang, ni Tatang…” Nagbarbar ti nasinggit a bosesna.
“Apay ni Tatangmo?” Iggem ni Nanangda pay laeng ti balkot ti knorr cube.
“Apay ni Tatang?” Kuna met ni Ania a mangkutkutim ti maudi a tallo a binukel ti kornik.
“Tiniliw kano ti pulis. Kuna daytay kaduana dita Commonwealth.” Insaninglot ni Anib ket indalupisakna lattan ti maikadua a pangal ti tallo tukad nga agdan ti barongbarongda.
Saan a simmangpet ni Tatangda iti dayta a rabii ti paskua. Umuna nga rabii iti puotda nga agkabsat nga awan ni Tatangda ken umuna a paskua nga awan man laeng ti pansit a nagsasanguanda. Nakairuaman ngamin ti amada nga adda latta pansit nga isangpetna. Paskua man wenno Biernes Santo, pansit latta. Immanayen ti adobo a kangkong a noche buenada. Saandan a nangrabii ta tinagtagiurayda ni Tatangda baka ketdi inimbitaan laeng dagiti pulis. Umuna a paskua a saanda nabisito ti amada.
***
Desiembre 24, 7:30 ti rabii, ita a tawen.
Binuybuya ni Anib dagiti ubbing nga agganggangat kadagiti lusis. Grupo grupo dagitoy nga agpipinnasindayag kadagiti iggemda nga abalbalay, ti baro a bado nga arruatda. Naarrianggada. Adda met dagitay agbuzzer tapno manglukat ti bumalay sadanto met laeng agkanta ti jingle bells ken felix navidad ken daytay whenever I see boys and girls selling lanterns on the street…
Adda pay maysa met laeng a grupo a dimmalan ti sangona. Pinuruakanda pay ti kendi ken tinapay. Burger sa pay ketdi. Saanna pay a linukaisan.
Tattay koma bigat, prinaktisda met koma dayta whenever I see girls and boys selling lanterns in the street… a kanta ken Ania. Addada koma metten a makisalsallupang kadagiti padada a dungrit nga ubbing a mangwagwagwag ti napitpit a tansan wenno pagtitinnik-olenda lattan, a, ti dua a bato kadagiti abay ti diding dagiti barongbarong. Naragsakda koma. Ken, libreda koma nga aglang-ay…
“Whenever there are people
Giving gifts, exchanging cards
I believe that Christmas
Is truly in their hearts…
Let’s light our Christmas trees
For a bright tomorrow
Where nations are at peace
And all are one in God…
Let’s sing Merry Christmas
And a happy holiday
This season , may we never forget
The love we have for Jesus
Let Him be the One to guide us
As another new year starts
And may the spirit of Christmas
Be always in our hearts…”
“Wen, kastoy koma met ti kantami.” Intanamitim manen ni Anib. Pinaspasurotanna itattay dagiti ubbing a nagkeroling dita ruanganda Ania. Nagkebba pay ti barukongna itay nagrekab ti gate ngem dagus met laeng a nairikep idi maiyawat ti katulong ngata ti kuarta nga ipapaskuada. Tinaray ni Anib ngem saannan a naabutan a silulukat ti ridaw. Pinadaananna no ni Adingna koma met ti mangiyawat ti papaskua dagiti sumarsaruno.
Sinipat ni Anib ti luppona a kinagat ti lamok. Indalupisakna manen iti sirok ti ficus sana pinaludipan dagiti ubbing nga agaariangga iti di unay adayo. Kinusilapanna ti nakarikep manen a ridaw. Kastoy idi…
***
Desiembre 24, 8:00 ti bigat, dua a tawenen ti napalabas.
“Manong, daytoy ti nutbokmo? Diak met ammo a basaen, e.”
“Nu, ‘ta kitaek man. Sa’nko met bagin sa ket?”
“’yanna garud de’ta kanta a weniver ngay?”
“’gurayka ‘ta basaenta man daytoy ne. Kanian Tatang.”
Desiembre 24, 6:00 ti bigat
Nagkullaisegak ket naiguyodko ti ules. Naitakkab iti ulok ngem simmirip met dagiti dapanko a dagus a sinippit dagiti lamok a nalisayan.
Anak ti kimat ti naidayamudomko nga inanusan a minuttalengan ti nakaikuadro a ladawan. NakaLCD ket tunggal sagid ket agsukansukat ti picture. Touch screeen. Sa bigla a naglidem. Agkirem-kirem. Sepia metten. Mapirpirsay pay ketdin.
Napakukotak. Ket nagduaan ti imak a pinisel ti rusokko. Naggaradugod. Hay…
Nalpas ket ngatan ti maikatlo a bansada dagiti taraok ti kawitan. Aglawagen. In-inut a nagkalma ti panagurokko. Naunnat dagiti imak ket naamilko dagiti katayko. Sinapul dagiti sakak ti tsinelas ket in-inut a nagyanasyas a nagturong ti CR. Natimonan ti rayodko ket naipisok ti angseg ti nakibor met laeng nga angseg idi sardam. Nagmurmurayan dagiti imak a sinapul ti gripo ket napusipos sa naitaya ti ngiwat a nagaponan ti nabangles a katay. Gripo kunak ti plastik a paginumami. Nawayawayaan dagiti matak ti mukat. Ket pimmigsa ti panagsay-opko iti bumbumlad a kinirog a bagas.
“’wanen ti bagas. Daytoy laengen ti pamigat.” Ni baket.
Nagkiremak.
“Da Ania ngay?” Kunak. Dagiti agkaka nga Ania ken Anib ti kayatko a saw-en.
“Nakaturogda pay..”.
“Agtagtagainepda met.” Tinaliawko dagiti ubbing.
Ammok nga adu dagiti natagtagainepko ngem nairis met aminen. Ket ita, sang-awak manen ti kape a kinirog a bagas ken ti bimmingkol a kilabban ti NFA a paluknengen ti danum ti kape. Naragsakak ketdi a mangpasungad ti panagsugigi ken panagdigosko iti uppat a tabo a danum.
Ita a bigat, ti bigat ti kalpasan ti maysa manen a kalman, urnongek amin a pappapel a naiwara iti kalsada a kasla met laeng panangalikumkomko kadagiti nairis a tagtagainepko. Iti puestok ket isu iti ayan ti amin a kinabaknang: Commonwealth Avenue. Ti dalan ti awan naidadduma a kinabaknang! Walisek amin a rugit.
Wen, ita ti bigat a bisperas ti maysa manen a paskua.
Anusak dagitoy a pappapel. Umanayto metten nga 18.25 ti urnongko a binbinteng. Inton rabii, wen, inton rabii, ikidemkonto manen ti agfastforward…
Danonenmi a sangafamilia ti narungbo a baro a tawen.
“’yanna ngay de’ta weniver, kunak ke’?” Ginutta ni Ania ti nutbok a basbasaen ni Anib. Imbag ta di nalapgis dagiti pinanidna. “’diyo met ammo’t agkanta, kunanto manen da Ninang Azon ket.”
“Naay, ket, basbasaek ngarud ‘ata nutbuk ni Tatang.” Inwagteng ni Anib ni Ania. “Ngem, diak met maawatan…gurayka man laengen ta siak ti apan mangbirok ti nutbokko. Kinopiak ken daytay insurat ni madam ket dayta a whenever…”
***
Desiembre 24, 10:00 ti rabii, ita a tawen.
Rabiin.
Nagpukawen nga in-inut dagiti ubbing ti kalsada ti subdivision. Agruar payen dagiti kotse kadagiti bungalow. Apandan makimisa. Ngem, saan pay a naglukip ti ruangan ti sango ni Anib. Masikoranen nga agur-uray. Matuokanen a malamlamok ken mangrugin nga aglamiis ti aglawlaw.
Agtultuloy ketdi ti gilap dagiti parol ken ti tanengteng dagiti silaw nga adda pay kantana. Tinaldiapan ni Anib ti nangato met a balay ti Ninang ni Ania. Doktora ti ninang ni Ania. Awan ti nakagangat a silaw iti akinngato a kadsaaran. Kayatna a saw-en nga adda amin dagiti bumalay iti baba. Ngem saan met a makita ni Anib. Nangato met ti alad.
Tinarapnos manen ti taldiap ni Anib ti nakatang-ep pay laeng a ruangan. Kasla awan ti arimekmek iti uneg ken uray man laeng ungor koma met laeng ti rummuar a lugan.
“Padaanak laengen a rummuarda nga apan makimisa.” Insennaay ni Anib.
***
Desiembre 24, 10:30 ti rabii, makatawenen ti napalabas.
“Aguantaanyo ket apan tayo man met makimisa. Bareng no sumangpettayo ket addan ni Tatangyo.” Dinagdag ni Ina Magda da Anib ken Ania.
***
Desiembre 24, 11:30 ti rabii, makatawenen ti napalabas.
“Sumurotka pay laeng ken Ninangmo Azon, Ania! Pumasiarkayto no bigat idiay balay.” Nababa ngem natangken ti panangibbet ni Nanang ni Anib. “Sumurotka pay laeng, Nakkong. Saan a sumurot ni Manongmo, a, ta da met kaduak. Agsingsingpetka, a.” Ket inrikepen ni Nana Azon ti kotse. Ammok nagikkis ni Ania iti uneg ngem saanen a nangeg pay ni Anib nga agsasaibbek.
***
Desiembre 25, 12:30 ti parbangon, makatawenen ti napalabas.
“Nang, apay? Apay a napan ni Ania idiay subdivision?” Tinaliaw ni Anib ti inana a nakadikkumer ti lamesita. Awan a pulos ti karga ita ti lamesita. Sangabaso laeng a danum a tattay pay laeng a petpetpetan ni Ina Magda. Agan-anangsab. Agkupit payen ti barukongna.
Nakadalupisak met ni Anib iti maikatlo a tukad ti agdan ti abong-abongda. Saanna pay laeng inikkat ti badona a ginatang idi ni Tatangna, kanikadua itan a tawen. Saanen nga immanay itay daydi pantalon a paris ti T-shirtna. Nagshort pant lattan, a, iti daytay unipormena ti eskuela.
Makatawen metten nga awan a pulos ti damagda iti daydi Tatangna nga inimbitaran ti pulis. Natiliw kano a manguk-uksot ti imuko a naiwawek iti boksit ti maysa nga empleado nga inagawanda ti celpon ngem ingawidna, isu, winekwekandan ti imuko. Kas kuna met laeng daydi kaduana a metro aid.
Lapsuten koma ti amana ngem tiniliw metten ti pulis. Natay daydi biktima ket naglumen metten ti amana. Ngem, siasino koma ti makaammo ti pudno?
“Apay, Nanang?” Insaibbek manen ni Anib ngem ammona a saan a sungbatan ti inanada. Nagiddep metten dagiti silaw ken parol kadagiti barongbarong a makaitured ti makonsumo a kuriente. Nasipngeten ti aglawlaw. Daydi silaw laengen sadiay tenga ti lipit ti adda. Naariwawa ketdi ti aglawlaw kadagiti agvivideoke. Adu metten ti nabartek.
Naulimek ketdi tatta a paskua. Bassit dagiti paputok.
***
Desiembre 25, 1:00 ti parbangon, ita a tawen. Hongkong.
“Ninang, daytoy man ne daydi inted ni Manong Anib a numero ti telepono ti balay ti amo ni Nanang.” Sinipit ni Ania ti nalukot a bassit a papel. In-inut nga inyasidegna iti inana ti buniag nga adda metten iti abay ti telepono ti kuartoda iti hotel.
Nagflight a nagpaHongkong ni Ina Magda idi Desiembre 29, agmaysanton a tawen ti napalabas. Immutang ken Nana Azon ti kuarta ken inpalusot met ti Doctora ti medical certificatena. Awan asthmana kunana. Saan kano a singirenen ni Nana Azon no agyanen ni Ania ti sidongna gapu ta awan met ti anakna.
“Hello, Merry Christmas, Madam. Could I talk to Ms. Magdalena Pascua?”
“Oh, Merry Christmas too. Err, Magda? How could…?” Agindidi ti babae nga adda iti bangir a linia. “Oh, she went home two months ago. She succumbed to asthma. I’m afraid but, she’s dead…” Ket nagliteng ti linia.
Nakamuttaleng met ni Nana Azon. Nagtugaw iti iking ti kama. Tinapayana ti mugingna.
Mulmulagatan met lattan ni Ania. Ur-urayenna ti ibaga ti nangampon kenkuana.
****
Desiembre 25, 1:00 ti parbangon, ita a tawen. Filipinas.
“Awan met ni Ading. Ania ngatan ti napasamakna?” Pinarukiban manen ni Anib ti maris green a gate. Kinautna ti nabati pay a kornik ket inparakupoknan amin iti ngiwatna. Kinautna ti sako ket inruarna ti nabalkot a regalona iti kabsatna.
Tinurongna ti green gate. Bitbitna ti regalona. Buzzerek man laengen inrupir ti riknana. Masikuranen nga aguray. “Itedko pay daytoy burger…”
“Buzzzz…..!”
Iti saan a nagbayag, addan yanasyas ti tsinelas. Naglukip ti ruangan, “Bakit?”
“Si Ania po?
“Wala. Merry Christmas na lang!” Ket naitang-ep ti ruangan. Induron ni Anib ngem saanen a makir-in. Umadadayo metten ti yanasyas ti tsinelas. Nagdalupisak ni Anib. Insanggirna lattan iti gate ket kasla man nauksot amin a pigsana. Nagsalupaypay dagiti imana ket naibbatanna ti petpetna itay a regalo.
“Prak!” Nanarpaak ti supot ngem saanen a nangngeg ni Anib. Agyugyogen ti abagana ket inbulosnan ti anug-ogna.
“Awanen kano ni Nanang, Ading. Daytoy ne, daytay paw-itna koma a pigurin ti anghel nga idi pay laeng a kayatmo a magatang…”Inaprosan ni Anib ti nakadalutaytay a nabalkot. “Kuamon daytoy burger…”
****
Desiembre 25, 5:00 ti bigat, ita a tawen.
“Anib! Anib…” Winagwag ti drayber ti trak ti basura ti abaga ni Anib. Pidpiduten metten ti maysa a pahinante ti sako ni Anib. Rinapit met daytay maysa ti nabalkot a regalona koma ken Adingna ken ti saan pay a nalukaisan a burger.
“Merry Christmas, Ading. Merry Christmas, Nang. Merry Christmas, Tang.” Intanamitimna ket tinnangadna ti ngannganin aglumen a baggak iti daya.
***
In every prayer and every song
The community unites
Celebrating the birth
Of our Saviour, Jesus Christ…
Let love, like the starlight
On that first Christmas morn
Lead us back to the manger
Where Christ the Child was born…
So, come let us rejoice
Come and sing a Christmas carol
With one big joyful voice
Proclaim the name of the Lord…
Aggalallangogan manen ti loud speaker ti trak. Idi simrek ti December, sinukatan ti drayber daydi dati a kanta nga “Basura nyo, Itapon-tapon nyo, basuran nyo…”
-END-


text:
Ababa a Nobela ni Jobert M. Pacnis
(Maika-10 a paset)
MALABSAK ti tsekpoint iti iseserrekko iti ilimi kadayta a panaggapuk iti estasion ti radio. Masmasdaawak ta inamparanak ti maysa a kagawad kadayta a barangay, kaduana dagiti polis. Malasindakon nupay nakahelmetak ta inaldaw a magnaak ditoy. Awan met sabali a sumrekan iti ili nga agturong iti barangaymi.
Impaigidko ti motorsiklok. Inikkatko ti helmetko kalpasan a naiddepko ti makina. Inasitgannak dagiti polis ken ti kagawad.
“Apay, sir?” inamadko.
“Mapanka kan’ ken ni mayor, sir. Kaitawtawagna itay madama ti sessionmi,” ti kagawad ti simmungbat. “Adda kan’ napateg a pagsaritaanyo. Imbaonnak ni Kapitan Senalop tapno sabtenka ditoy,” kinunana pay.
“Dayta laeng, apo?”
“Wen,” ti maysa kadagiti polis ti simmungbat. “Agsaganaka ita.”
Agsagana? Ta apay?
Ania metten ni Noel! Insaed pay ketdin ti panangpaayabna kaniak. Dinak latta koman pinasukon idiay balay. No saan, tinawagannak koma iti selponko. Ammok nga ammona ti numerok ta kanayonko met nga iwarwaragawag iti programak ta sindadaanak a mangsungbat kadagiti agkasapulan iti tulong.
Insuotko ti helmetko. Pinagandarko ti motorsiklok ket insiwetkon ti nangpanurnor iti haywey a nangbeltak kadagiti nalawa a kataltalonan nga agtunged iti sentro. Nabang-i ti yar-arakup ti pul-oy gapu ta katibok ti panagani.
Apay ngata a papaayabannak ni Noel? Awan met ketdi ti ammok a rason no di dagiti komentariok iti programak. Nasilian? Ngem pudno man met dagiti sasawek. Agdadata ti kinapudno. Paneknekan dayta dagiti umili!
Nasaknap ti panagbungbong iti sibubukel a Cabaybay, saan laeng nga iti barangaymi. Napugipogen dagiti kabambantayan iti abagatan. Agraraira ti illegal a sugal a hueteng. Umad-adu dagiti adik. Kasta met dagiti biktimada.
Saanko laeng a parparbo dagitoy a damag. Bulsek laengen dagiti agkuna nga awan dagita a mapaspasamak.
Ita, kas katinggaw ti mailig-is a kuto ti damag nga iti mabiit, maminasen ti aplaya a pakaalaan dagiti nangisit a darat wenno magnetite. Aprobado kanon daytoy idinto nga awan met ti naaramid a consultation meeting wenno public hearing. No agbanag a kasta, anianto pay ti mapasamak dagiti pantok a saripda dagiti agindeg? Saan ng adayo a lamuten ida dagiti dalluyon. Baka dumtengto ti panawen a maunas iti mapa dagiti walo a barangay a nayintar iti aplaya.
Imparkingko ti motorsiklok iti sirok ti bittaog iti dayaen ti munisipio. Inuksobko ti tselekok a namarkaan iti MEDIA ket impanko iti uneg ti bag. Nagturongak iti maikadua a kadsaaran ti munisipio. Simrekak iti kuarto a nakaimalditan ti MAYOR’S OFFICE. Ti sekretaria ti nangilukat.
“Adda ni mayor, ading?” inamadko.
“Adda dita, sir,” insungona ti ridaw iti kannigid. “Ania kadi ti naganyo ta ibagak nga addakayo?” Inseniasna ti panagtugawko.
Inyam-ammok ti bagik. Nagyamanak.
“Ay, dakayo gayam, sir,” inyisem ti sekretaria nga apagsagpat la ngata a tallopulona. “Itay pay nga ur-urayennakayo ni mayor.”
“Kasta kadi?”
“Wen, sir.” Tinuktokna ti ridaw. “Addan ti ur-urayenyo, mayor,” kinunana idi mailukatna iti apagbingngi ti ridaw.
Inseniasna ti iseserrekko kalpasanna.
“Naimbag nga orasmo, mayor,” indaydayawko apaman a nakastrekak.
“Kasta met, classmate,” kinunana. Nagdinnakulapkami. Inseniasna ti panagtugawko kalpasanna. Uray la naganit-it ti swivel chair-na idi agtugaw.
Nagyamanak.
Daytoyen ni Noel? Agkatayagkami ngem bussot. Padakon a sumilap ti tuktokna. Nalitem dagiti kukona, nalabit gapu iti panagsigsigariliona a bisionan manipud pay idi haiskulkami; nakarabraber ti apsay a buokna ken dina man la kinartian dagiti sangapulgadan san a barbasna. Adda pay laeng daydi panagkakaingasda ken Jestoni Alarcon.
Nalawag ti naibuddak a naganna iti rabaw ti lamisaan: NOEL ALVABES, Managserbi nga Ama-ti-Ili. Napaisemak. Dinayawna metten ti bukodna a bagi.
Napnapno iti ladawan ti bulletin board iti diding. Kaaduanna kadagitoy a kaduana dagiti nangangato nga opisial iti probinsia. Ngem awan man laeng ti makitak a ladawan dagiti proyektona koma. Addada pay programa iti graduation, kasar, buniag ken natayan. Ipakitana a nalaka laeng nga as-asitgan dagiti umili? Manen, napaisem ti unegko.
“Pinaayabandak kano, mayor,” binurakko ti ulimek ta diak met laengen mauray nga agsao. Sangkakitanak met lattan.
“Classmate,” kinunana, “dayawenka ta natungpalmo ti arapaapmo. Agtamedak kenka.”
“Agyamanak, mayor…”
“Noel… wenno classmate… wenno batch kadi lattan,” inyisemna.
“S-sige, batch…”
“Kadagupan iti batch-tayo, sikan sa laeng ti nakatungpal iti arapaapna. Kinitak dayta iti daydi souvenir programtayo.”
Agbalin a reporter wenno mannurat ti nailanad idi iti baba ti ladawanko a kayatko a pagbalinan. Adu kadagiti kaklasemi ti nagkuna a kayatna ti agbalin nga abogado, inheniero, doktor, mannursuro, soldado, polis ken dadduma pay. Ngem iti kinaagpaysuanna, dagiti nagkuna a mayat nga agabogado, nagbalin a titser; daydi ag-inhiniero, nagtinnag a nurse; dagiti mayat nga agtitser, nasapada a nagabrod a nakabanniitanda metten kadagiti ganggannaet a negosiante nga assawada. Malagipko pay, siak la nga agpayso ti nangilanad iti souvenir a kayatko ti sumrek iti media.
“Pagyamanak ta pinatgam ti awisko,” naalumamay ti panagsaona.
“Apay kadi, batch?” sinaludsodko. Ti ammok, kapungtotnak. Ta di kad’ kuna itay ‘diay polis nga agsaganaak?
(Maituloyto)


text:
Wednesday, September 21, 2011
PRE-MONITORING AND EVALUATION TI EMB-DENR ITI SOLID WASTE MANAGEMENT, NAIWAYAT
Cabugao, Ilocos Sur – Naiwayat ti Pre-monitoring and evaluation babaen ti Environment Management Bureau (EMB) ti Department of Environment and Natural Resources nga idauluan ni Forester Eduardo Malasig, Environment Management Specialist 2, manipud iti DENR Central Office ngem nakabase iti DENR Regional Office 1, San Fernando City, La Union idi Setiembre 13-14, 2011. Kinuyog ni MENRO Edgar S. Balangatan dagiti evaluators a nagrikus ken nagamiris babaen ti naaramid a random sampling ti sangapulo nga aggigiddan a balbalay iti uppat a barangays iti Poblasion iti babaen kadagiti naisagana nga indicators no sursurotenda met laeng dagiti wagas nga inyetnag ti DENR pakaseknan ti pannakaipatungpal ti Solid Waste Management.
Babaen ti pannakikoordinarda iti opisina ni Mayor Ediboy S. Cobangbang, Jr., pinasiar ti grupo ti EMB dagiti disso a maikkan ti naestrikto a panangsurot iti panagidalimanek ti basura ken rugit ken kinitada pay ti Ecology Center sadiay Sitio Baliw, Barangay Quezon, Cabugao, Ilocos Sur a disso ti dumpsite ken manamnama a disso ti Sanitary Landfill ti Munisipio.
Naobserbarna segun ken ni Forester Malasig a dimmur-as ken naregget a pannakamanehar ti Ecology Center agsipud ta nadalimanek ti tambakan ti basura, maaramid ti vermiculture a pagpatanoran ti dadakkel nga alinta a mangkaan ti agrupsa a basura , carbonized rice hull a pangkondision ti daga, nakongkreto a composting bin, baro a deposito ti mausar a danum, nagaget a trabahador ti opisina ti Ecology Site, kongkreto a nagsanga a dalan a mapan iti pagsaadan ti Sanitary Landfill.
“Pudno unay nga adu ti nagbaliwanna gapu iti regget ni Mayor Ediboy a mangpaasikaso ti pannakapasayaat ti pagidalimanekan ti rugit,” insarurong ni MENRO Balangatan.
Innayon pay ni Forester Malasig a maikkan ti Sanitary Landfill ti Environmental Compliance Certificate manipud iti DENR apaman nga agoperar. Ken kalpasan ti pre-evaluation ti EMB-DENR, maaramid ti Final Evaluation ti opisinada iti umay a bulan ti Nobiembre 2011. # (Insurat ken retrato ni Joed Sajonia)
Babaen ti pannakikoordinarda iti opisina ni Mayor Ediboy S. Cobangbang, Jr., pinasiar ti grupo ti EMB dagiti disso a maikkan ti naestrikto a panangsurot iti panagidalimanek ti basura ken rugit ken kinitada pay ti Ecology Center sadiay Sitio Baliw, Barangay Quezon, Cabugao, Ilocos Sur a disso ti dumpsite ken manamnama a disso ti Sanitary Landfill ti Munisipio.
Naobserbarna segun ken ni Forester Malasig a dimmur-as ken naregget a pannakamanehar ti Ecology Center agsipud ta nadalimanek ti tambakan ti basura, maaramid ti vermiculture a pagpatanoran ti dadakkel nga alinta a mangkaan ti agrupsa a basura , carbonized rice hull a pangkondision ti daga, nakongkreto a composting bin, baro a deposito ti mausar a danum, nagaget a trabahador ti opisina ti Ecology Site, kongkreto a nagsanga a dalan a mapan iti pagsaadan ti Sanitary Landfill.
“Pudno unay nga adu ti nagbaliwanna gapu iti regget ni Mayor Ediboy a mangpaasikaso ti pannakapasayaat ti pagidalimanekan ti rugit,” insarurong ni MENRO Balangatan.
Innayon pay ni Forester Malasig a maikkan ti Sanitary Landfill ti Environmental Compliance Certificate manipud iti DENR apaman nga agoperar. Ken kalpasan ti pre-evaluation ti EMB-DENR, maaramid ti Final Evaluation ti opisinada iti umay a bulan ti Nobiembre 2011. # (Insurat ken retrato ni Joed Sajonia)
Posted by Bayan ng Cabugao, Ilocos Sur at 8:14 AM
Subscribe to: Post Comments (Atom)


text:
Thursday, January 18, 2018
CABUGAO MANGO PACKAGING CENTER, NAINAGORASIONAN
Cabugao, Ilocos Sur – Naaramid ti Blessing & Inauguration ti naipatakder a Mango Packaging Center iti lote ti LGU-Cabugao iti Barangay Baclig, Cabugao, Ilocos Sur iti Enero 18, 2018.
Binayabay ken kadua ni Mayor Josh Edward S. Cobangbang ni Board Member Atty. Ronnie R. Rapanut a nangibagi ken ni Governor Ryan Luis V. Singson a nanggetteng ti ribbon ken kangrunaan a nasangaili iti nasao nga inauguration ceremonies.
Naisaruno ti pannakaidaton ti Kararag babaen ken ni Rev. Fr. Rex Rilveria iti imatang dagiti sangaili, Opisiales ti Barangay ken iti Ili ken kasta metten dagiti kameng ti Cabugao Mango Farmers Multi-purpose Association ket kalpasanna binendisionan ti Padi iti uneg a paset ti baro a pasdek.
Iti Programa, nag-Welcome Remarks ni Vice Mayor DJ Savellano. Kimmablaaw ken nagyaman ti Opisial ket bininsana ti pateg iti pannakaipasdek ti proyekto a para iti pagsayaatan ti ili ken iti probinsia.
Nangited ti Mensahe ni Mayor Josh Edward S. Cobangbang. Kimmablaaw ken nagyaman iti amin a naitaripnong. Dinakamatna ti pateg a proyekto babaen iti partnership ti Asosasion, LGU, Gobierno Probinsial ken iti Department of Agriculture (DA) babaen iti Regional Project Coordination Office ti PRDP.
Innayon ti Ama ti ili a babaen iti agtultuloy a kammayet ken partisipasion dagiti maseknan kadaytoy a proyekto a mangipromot ti industria ti mangga iti lokalidad ket agtultuloy met iti progreso a sagrapen daytoy a sektor iti ili ken iti probinsia.
Nangipaay met ti Mensahena ni Former Mayor Edgardo “Ediboy” S. Cobangbang, Jr. Kimmablaaw ken nagyaman iti amin a timmabuno iti inagorasion. Binigbigna ti sirib ken laing ti Opisiales ti Asosasion iti Cabugao Mango Farmers Multi-purpose Association a nakairamanan metten ti ili iti pannakabenepisiar kadaytoy a proyekto nga impaay ti Wold Bank. Innayonna a nupay timmarabay ti LGU ket dagiti kangrunaan a nagited iti papeles ken pannakaiproseso ti kasapulan ket ammoda iti inar-aramidda ken matakderanda iti pannakabiangda a trabahuen tapno agballigi daytoy a proyekto. Dinakamat pay ti Pasado Mayor iti napalalo a panangapresiar dagiti umili iti proyekto ket bigbigenda unay a dagitoy ti supapak iti panangisakitda kadagiti pagsayaatan a maited para iti pagimbagan ti kaaduan.
Simmaganad ti panagsarita ni Ms. Sharon A. Viloria, I-SUPPORT Component Head. Kimmablaaw ken nagyaman ket bininsana ti pakasaritaan ken pakabuklan dagiti proyekto a naiteden iti Asosasion.
Simmaganad ti Turnover ti Mango Packaging Center babaen iti Provincial Government nga ibagian ni Atty Ronnie R. Rapanut ken ti PRDP Regional Staff agraman dagiti Opisiales ti RPCO 1-PRDP iti Asosasion nga inimatangan dagiti Opisiales ti Ili nga idauluan ni Mayor Josh Edward S. Cobangbang.
Nangipaay ti Acceptance Speech ni Mrs. Faith Sabio, CMFMPA President.
Nangipaay met ti Mensahena ni DA Regional Technical Director Erlinda F. Manipon a nangibagi ken ni DA Region 1 Executive Director Lucresio R. Alviar, CESO III.
Inawat ni Mayor Josh Edward S. Cobangbang ti Plake ti Pammigbig iti LGU-Cabugao iti nasayud a pannakairingpas ti pisikal ken pinansial a pakabuklan ti proyekto.
Naudi a nag-Mensahe ni Provincial Agriculturist Mr. Constante B. Botacion ket kunana a nakapatpateg daytoy a nabangon a proyekto ta adu ti mabenepisiaran.
Nakipaset dagiti Kapitanes ti barangay ti ili; dagiti kameng ti Konseho Munisipal nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo; SBM Atty. Randy Baniaga G. Kinaud; SBM Jayhan Alcid-Tan; SBM Dodjie Santella; ABC President Thaddeus U. Soller; MPDC/Budget Officer Florante S. Jara ken dagiti Department Heads ti LGU-Cabugao ken iti DA-LGU Staff nga idauluan ni Municipal Agriculturist Roberts S. Savella.
Nakikaysa met ni OPAG Provincial Corn Coordinator Oscar Tobia. # (Web In-Action)
Posted by Bayan ng Cabugao, Ilocos Sur at 3:48 PM
Subscribe to: Post Comments (Atom)


text:
LAOAG CITY – Sinerrek dagiti mannanakaw ti maysa a pawnshop ditoy siudad idi rabii ti Septiembre 1 ket kinasakasda dagiti kuarta ken alahas a naggian iti vault.
Mapattapatta nga agdagup iti P3.7 milion ti pateg dagiti alahas ken kuarta a natakaw iti MG Bismonte Pawnshop, kukua ni Robert Bismonte, presidente iti Philippine Chamber of Commerce and Industry, Laoag/Ilocos Norte Chapter.
Segun iti inisial nga inbestigasion dagiti polis, iti kanal a lumasat iti pawnshop ti nagnaan dagiti mannanakaw sada tinubtob ti suelo ti pawnshop ket ditoy ti simrekanda ken naglibasanda met laeng.
Nakarekobre dagiti nagresponde a polis iti pawnshop iti acetylene, tangke ti gas, hose, regulator, screwdriver, jack ken nadumaduma a pedaso ti kayo a mapapati nga inaramat dagiti mannanakaw iti panangisayangkatda iti panagtakawda.
Awan pay ti nabigbig nga adda iti likud ti panagtakaw ngem masuspetsa a grupo ti Butas Gang ti nangiwayat iti panagtakaw kas maibasar kadagiti ramramit a nabati dagiti mannanakaw iti uneg ti pawnshop.
Iti napalabas, dua a pawnshop iti Candon City ti natakawan a kaasping ti modus operandi dagiti nagtakaw ditoy Laoag.
Kadagitoy a panagtakaw, nagna met laeng dagiti mannanakaw iti kanal a kumamang iti asideg ti pawnshop sada simrek iti uneg ti pasdek babaen ti panangtubtobda iti suelo ti pattapattada a yan ti vault.#